Siunnersuummut oqaaseqaatit

**Nalinginnaasunik oqaaseqaatit**

#

# **1. Aallarniut**

### *1.1. Siunnersuummut pingaarnertut tunuliaqutaasut*

Naalakkersuisoqatigiinnissamut isumaqatigiissummi ulloq 4. april 2022 -imeersumi takuneqarsinnaavoq takornariartitsinermut inatsimmik nutaamik suliaqartoqassasoq, tassuunalu qularnaarneqassasoq nunatsinni innuttaasut suliassaqarfinni tamani salliutinneqarnissaat.

Kalaallit Nunaannilu takornariartitsinermik inuussutissarsiuteqartut aamma kissaateqarsimapput takornariartitsinermi suliassaqarfimmi atugassarititaasussanik killiliussanik suliaqartoqartariaqartoq.

Tamatumalu saniatigut aamma umiarsuup takornariartunik ilaasunik angallassissutaasup ulloq 11. september 2023 ikkarlissimanera tamat akornanni oqallinnermik pilersitsisimalluni. Tamatumuuna oqallisaalerpoq isumaliutersuutigineqarlunilu umiarsuit takornariartaatit ilaasunik angallassisartut nunatsinnut sumiiffinnullu pineqartunik qanoq ittunik tunniussaqartarnersut pillugit, aammalu piumasaqaatinik qanoq ittunik taakkununnga peqarnera pillugu. Tamannalu tunuliaqutaralugu aamma kissaataavoq periarfissaasariaqartoq tamatumani atugassarititaasunik ersarinnerusunik aalajangersagaqarnissaanik. [Tamatumani assersuutigalugit pineqarsinnaapput sumiiffinnik immikkoortukkaartunik – taaneqartunik zone-kaartunik aalajangersagaqalernissaa umiarsuarnut takornariartunik angallassissutinut pineqartunut atatillugu, kiisalu inuussutissarsiornikkut aamma ingerlatsisuusunut tunngatillugu, takornariartitsinermik suliassaqarfiinnaanngitsumut atatillugu, imaluunniit piffissani aalajangersimasuni piumasaqaataasunik, imaluunniit allatigut immikkut piumasaqaatinik peqarnissaa.] Tamatumunngalu aamma atatillugu kissaatiginartutut oqaatigineqarpoq zone-nik taaneqartuni sumiiffinni angalasarnerit uninngaartarnerillu inunnut tamakkunaniittunik atuuttunik peqartariaqartoq, ilaatigut qularnaarumallugu illersorumallugillu sumiiffiit pineqartut assigiinngitsutigut atorneqarsinnaaneri, piffinni angalaartut sillimanissaat, kiisalu aamma sumiiffinni naasut uumasullu illersorumallugit.

Tamanna tunuliaqutaralugu Inatsisartut inatsisissaannut siunnersuut una saqqummiunneqarpoq.

Inatsisartut inatsisaata matuma siunertaraa Kalaallit Nunaanni takornariartitsinermik inuussutissarsiornerup ineriartornerata siuarsarneqarnissaa, kiisalu qularnaarumaneqarluni takornariartitsinermik ingerlatsinerit ingerlanneqassasut isiginiaalluni sillimaniarnernik, peqqissusissamik, avatangiisinik aamma piujuaannartitsinermik, aammalu takornariartitsinermik ingerlatsisuusut inuiaqatigiit kalaallit ineriartornerannut tunniussaqartarlutik peqataanissaat.

Siunnersuutikkut periarfissaqartitsisoqarpoq Kalaallit Nunaanni takornariartitsinermik ineriartortitsinerit siuarsarneqarnissaannut, killiliussat aalajangersarneqarsimasut iluanni, taamaasillunilu naleqqunnerpaamik periaaseqarnikkut qularnaarniarneqarlutik takornariartitsinermik inuussutissarsiortut pitsaanerpaanik atugassaqartinneqarnissaat, ilutigisaanilu siuliani pineqartut pitsaasumik isiginiarnerisigut ineriartortitsisoqarnissaa. Siunnersuutikkut pingaarnertut anguniagaavoq piffissamut ungasissumut sammisunik ineriartortitsinissamut killiliussanik pilersitsisoqarnissaa, nunatsinni takornariartitsinermik inuussutissarsiutini ineriartortitsinermik annertusisamik pilersitsiviusumik, annertusaanerup ineriartortitsinerullu ilaatigut annertusisanik piujuaannartitsinermik sillimaniarnermik il.il. tunniussaqarneratigut, Kalaallit Nunaanni pinngortitamut aamma uumasunut nujuartanut.

Inatsisartullu inatsisaatigut ugguuna aammattaaq siunertaavoq tapersersuinissaq nunap immikkoortuni – zone-nik taaneqartuni immikkoortukkaanik aaqqissuussinissanik maleruagassiornikkut, piffissanut aalajangersimasunut piumasaqaateqarnernik allatigullu inuussutissarsiornikkut immikkut ittunik atugassarititaasunik aaqqissuussinikkut, qularnaarneqarsinnaaqqullugu inuussutissarsiutit allat aamma ingerlanneqassasut ilaatigut sumiiffinnik pineqartunik atuinikkut isiginiaaviulluartunik, ilaatigut sumiiffinnik atuinikkut, sillimaniarnikkut, avatangiisitigut aamma piujuaannartitsineq eqqarsaatigalugu. Pissutsinik isiginiaaneq pineqartutut ittoq tunngavigalugu siunertaavoq Inatsisartut inatsisaatigut tapersorneqassasut periarfissat inuit killeqartunik zone-ni pineqartuni angalaartarsinnaanerat.

### *1.2. Siunnersuutip ataatsimut isigisunik imarisai*

Siunnersuut imaqarpoq malittarisassanik aalajangersaasunik aaqqissuussinernik takornariartitsinermik ingerlatsisunut Kalaallit Nunaanni piumasaqaatinik, Naalakkersuisunit akuersissummik licensimik allagartamik tunniussisoqartarnissaa pillugu. Siunnersuutigineqarpoq piumasaqaateqartoqarnissaa akuersissummik pigisaqartut ilaatigut pingaarnertut najugaqartuusassasut tamakkiisumillu Kalaallit Nunaanni akileraartartuussasut, takornariartitsinermillu ingerlatsinerminnut atatillugu sillimaniarnissamut pilersaarusiorsimasassasut ajutoortoqarsinnaaneranut takornariartitsinermut atatillugu, sillimmasiisassasut allatigullu sillimaniarnikkut aaqqissuussisassasut. Ilanngulluguttaaq siunnersuutigineqarpoq Naalakkersuisut piumasaqaatit siuliani pineqartut eqqortinneqartarneri pillugit nakkutilliisuunissaat. Kiisalu aamma ilanngullugu siunnersuutaavoq Naalakkersuisut ersarinnerusunik malittarisassiorsinnaanerat, inuussutissarsiornikkut ingerlatsineq pisinnaasoq sumiiffinni ersarinnerusunik aalajangersaavigineqartuni, piffissaliussani ersarinnerusuni imaluunniit atugassarititaasut immikkut ittut atortinneqarnerisigut. Assigisaanik aamma siunnersuutigineqarpoq Naalakkersuisut killilersuisinnaasut angalaarsinnaanernik uninngaarsinnaanernillu sumiiffinni aalajangersimasuni, sumiiffiup allatigut atorneqarsinnaanera illersorumallugu, angalaartartut sillimaniarnissaat illersorumallugu kiisalu aamma pinngortitami sumiiffiit avatangiisillu aamma illersorneqarnissaat isiginiarumallugit.

# **2. Siunnersuummi immikkoortut pingaarnerit**

## *2.1. Takornariartitsinermik ingerlatsisuusinnaanermut licensimik akuersissuteqartoqarnissaanik piumasaqaat*

### *2.1.1. Inatsisit atuuttut*

Piffissami matumani inatsiseqanngilaq takornariartitsinermi licensimik akuersissuteqartarnermik immikkut aqutsisumik.

Taamaakkaluartoq Sumiiffinni nunami aalajangersimasuni takornariartitsinermut akuersissuteqartarnissaq pillugu Inatsisartut inatsisaat aqutsisuuvoq takornariartitsinermi nioqqummik nioqqutinilluunniit arlaqartunik tunisaqartarnermik sumiiffinni aalajangersimasuni.

### *2.1.2. Naalakkersuisut isumaliutaat*

Siunnersuut ilaatigut siunnerfeqarpoq Kalaallit Nunaanni takornariartitsinerup siuarsarnissaanik, ineriartornerullu tamatuma sillimaniarnermik, peqqissutsimik aamma avatangiisinik piujuaannartitsinermillu isiginiaalluarluni ingerlanneqarnissaanik. Naliliisoqarpoq ineriartornerup tamatuma pissusissamisoornerpaamik siuarsarneqarsinnaanera ineriartortinneqarsinnaaneralu takornariartitsinermi ingerlatsinermut killiliussanik aalajangersaanikkut.

Taamaattumik Naalakkersuisut naliliineraat piumasaqaatinik aalajangersaasoqassasoq Kalaallit Nunaanni takornariartitsisoqarsinnaanngitsoq Naalakkersuisunit akuersissummik licensimik peqanngikkaanni. Licensimillu tunineqarluni nalunaarfigineqartut tamatuma kingornagut inatsisinik eqquutitsillutik takornariartitsinermik ingerlatsisassapput, Inatsisartut inatsisaanni uani killiliussat iluanni, aamma malittarisassat inatsimmik tunngaveqartumik suliaasut iluanni, akuersissutillu pigineqartup killiliussaasa iluani. Licensi aallaavittut piffissalikkami piffissami atuuttussatut tunniunneqartariaqarpoq.

Aaqqissuussinermi aalajangersimasunik piumasaqaateqartoqarsinnaassaaq akuersissuteqarfigineqarnissamik qinnuteqartup sillimaniarnermut pilersaarusiorsimanissaa takornariartitsinermik ingerlatsinissamut, tamannalu licensimik akuersissuteqarsinnaanernut aallaaviussalluni. Pisariaqarpoq inatsimmi piumasaqaataasut sanioqqunneqarsinnaanissaannut arlaqartunik periarfissaqarnissaa, matumani aamma ingerlatsisut minnerit allaffissornikkut oqimaarsaatissanik tuniorarumanagit. Kiisalu aamma pisuni immikkut ittuni piumasaqaatinik sanioqqunneqarsinnaanerannik aalajangersagaqartariaqarluni.

Ilaatigut piumasaqartoqartariaqarpoq pisinnaatitsissummik pigisaqartup Kalaallit Nunaannut attaveqartuuneranik aammalu akileraartartuuneranik.

Inuussutissarsiornermut, Niuernermut, Aatsitassanut Inatsisinik Atuutitsinermut Naligiissitaanermullu Naalakkersuisoqarfiup tamatumunnga atatillugu isumaliutigisimavaa piumasaqaatit taamaattut Kalaallit Nunaannut atasuunissamik arsaarinnittoqarsinnaanernik isumaliuteqarsinnaanermut pissutissaqartitsilissanersut. Inatsimmi tunngaviusumi § 73, imm. 1 naapertorlugu kinaluunniit pisussaasunngortinneqarsinnaanngilaq sanaartukkanik pigisaminik iperaasinnaanermik, inuit tamat tamanna piumasarinngippassuk. Tamannalu aamma taamaallaat pisinnaavoq inatsisiliornikkut aammalu tamakkiisumik taarsiiviginninnikkut.

Taamatut isumaliutersuuteqarneq pissuteqarpoq piumasaqaataasinnaasut pineqartutut ittut kinguneqarsinnaanerat qinnuteqartunut pisariaqalersinnaammat suliffeqarfiummik tunisaqartariaqalerneq, piumasaqaatinik pineqartunik imaaliinnarluni naammassinnittoqarsinnaanngippat. Qularnaarneqassaaq sanaartukkanik pigisanik nuussisoqarsinnaannginnissaa, assersuutigalugu immikkut akuersissuteqarsinnaanermut aalajangersagaliornikkut pisuni immikkut ittuni, inatsimmi piumasaqaatit pisariaqalersitsivigisinnaasaannik arsaarinnittoqarnissaanik. Ilutigisaanik sanioqqutsisinnaanermik aalajangersakkat sinneri kiisalu ikaarsaariarnermi maleruagassat peqataassapput qularnaarinermi piumasaqaatitsigut arsaarinnissinnaaneq pineqanngitsoq.

Tamatumalu saniatigut piumasaqaateqartoqartariaqarpoq qinnuteqartup sillimaniarnermut pilersaarummik suliaqarsimaneranik takornariartitsinernut neqeroorutiginiarneqartunut ingerlanniarneqartunullu atasumik, kiisalu aamma sillimmasiisoqarsimassalluni imaluunniit allatigut qularnaveeqqusiisoqassalluni.

Nalilerneqarpoq inuit imaluunniit inatsisit naapertorlugit inuit inunnik Kalaallit Nunaanniit utimullu nunallu nammineq iluani angallassinernik ingerlatsisartut, kiisalu tamatumunngali atatillugu takornariartitsinernik ingerlatsisanngitsut licenseqarnissamut ilaanngitsut. Tamanna taamaallaat atuuttariaqarpoq inunnik angallassisarnerni. Angallassissutit atorneqassappata takusassarsiortitsisarnernut kiffartuussinernullu allanut Inatsisartut inatsisaannik matuminnga tunngaveqartunik, taava licensimik akuersissuteqarnissamik piumasaqartoqartariaqarpoq.

Nakkutilliisoqartariaqarpoq Inatsisartut inatsisaanni matumani piumasaqaataasut aamma malittarisassat Inatsisartut inatsisaannik tunngaveqartut atortinneqarnerisa akuersissummilu atugassarititaasut naammassineqartarnissaannik.

Naalakkersuisunut periarfissaasariaqarpoq peqqussuteqarsinnaanernut, takornariartitsisartut pissutsinik atuuttuulersunik Inatsisartut inatsisaannik unioqqutitsiviusut iluarsineqartarnissaannut, aammalu malittarisassaqarluni Inatsisartut inatsisaat naapertorlugu.

### *2.1.3. Aaqqissuussineq siunnersuutigineqartoq*

Siunnersuutigineqarpoq aaqqissuussinermik pilersitsisoqassasoq, piumasaqaateqarfiusumik Kalaallit Nunaani takornariartitsinermik ingerlatsisinnaajumalluni licensimik akuersissummik nalunaarfigineqarsimanissamik piumasaqaateqarfiusumik. Naalakkersuisut aalajangiisassapput licensimik tunniussaqarnissamik inunnut imaluunniit inatsisit naapertorlugit inunnut, takornariartitsinermik ingerlatsisinnaajumallutik akuersissummik qinnuteqarsimasunut.

Tamatumunnga atatillugu piumasaqaatinik aalajangersimasunik atuuttoqartariaqarpoq, licensimik tunineqarsinnaassagaanni naammassineqarsimasussanik.

Siullertut siunnersuutigineqarpoq licensimik pigisaqartup Kalaallit Nunaannut atasuunissaa maanilu akileraartartuunissaalu.

Aappaattut siunnersuutigineqarpoq piumasaqaat qinnuteqartup sillimaniarnermut takornariartitsinermi ingerlanneqartussatut neqeroorutiginiakkaminut atatillugu pilersaarutinik suliaqarsimanissaa. Siunnersuut naapertorlugu sillimaniarnermut pilersaarusiami ilaassapput nalorninaatinik nalilersuinerit, imaqartussaq immikkut ingerlanniakkanut aalajangersimasunut atatillugu sillimaniarnikkut naliliinernik, ilanngullugulu ilaassalluni ulapungaarsimalluni iliuusissanut pilersaarusiaq, nalorninaatinik nalilersorneqartunik aallaaveqartussaq ingerlatassani pineqartuni namminerni, imaqartussaallunilu iliuusissat allaaserinerinik ulorianarluinnartunik pisoqassagaluarpat imaluunniit ajutoortoqassagaluarput pilersinneqartussanik. Sillimaniarnermut pilersaarummik immersuisoqartariaqassanngilaq inatsisini allani atuuttunik malittarisassaqarpat, aalajangersimasunillu periaasissaqarpat ingerlatsinernut aalajangersimasunut atuuttunik, qinnuteqartup malitassaanik. Assersuutigalugu taamaassinnaavoq imaatigut angallassinernut, inatsisitigut piumasaqaateqarfioreersunik umiarsuarni sillimaniarnernut atuuttunik. Ilanngullugulu sillimaniarnermut pilersaarutinik sanioqqutsisinnaanermut malittarisassaqartariaqarpoq, ingerlatsinernut atatillugu ulorianarsinnaasut piunngippata, taamalu sillimaniarnikkut pilersaaruteqarnissaq pisariaqanngippat.

Pingajuattut sinnersuutigineqarpoq piumasaqaatinik atuuttoqassasoq licensimik nalunaarfigineqartup sillimmasiisimanissaanik, imaluunniit allatigut qularnaveeqqusiissuteqarnissaanik, akuersissummik pigisaqartup taarsiissuteqarsinnaaneranut akisussaaffimmut atasumik. Tamannali atuuttariaqanngilaq pisuni qinnuteqartup sillimmaserfigisinnaanngisaani, imaluunniit allatigut qularnaveeqqusiiffigisinnaanngisaani, matumanissaaq assersuutigalugu takornariartitseriaatsimi pineqartumi sillimmasiisarnernik atuuttoqarfiunngitsuni, qinnuteqartup neqeroorutigissallugit eqqarsaatigisaani. Assersuutigalugu matumani pineqarsimasinnaapput qimussiussisarnerit.

Naalakkersuisut siunnersuut naapertorlugu immikkut ittutigut siulianiittuni piumasaqaatini sanioqqutsisoqarsinnaaneranik periarfissaqartinneqassapput. Tamanna assersuutigalugu atuussinnaavoq takornariartitsinermik ingerlatsisumi immikkut isiginiagassaqartillugu imaluunniit inuiaqatigiinnut atatillugu immikkut isiginiagassaqartillugu. Naalakkersuisut assersuutigalugu sillimaniarnermut pilersaarutinik piumasaqaatinik atuinnginnissamik aalajangiisinnaassapput takornariartitsinermik ingerlatsivimmut pineqartumut tunngatillugu, kiisalu imaluunniit takornariartitsinikkut ingerlatanut takornariartitsisartumit neqeroorutiginiarneqartunut atatillugu. Kiisalu aamma assersuutigalugu pisoqarsinnaavoq takornariartitsisartumut immikkut isiginiaasoqarsimatillugu, matumanissaaq takornariartitsisartumi sulisuusut ikittut amerlassusaat isiginiarneqartussaatillugu, nunani allani najugaqarallarneq ilinniagaqarnermi imaluunniit nappaateqarluni, imaluunniit naliliisoqarpat takornariartitsinermik ingerlatsisartoq naapertuutinngitsunik allaffissornikkut imaluunniit aningaasatigut nammagassinneqassasoq, licensimik qinnuteqassaguni, imaluunniit licensimut piumasaqaatinik naammassinnissinnaajumalluni. Assersuutit uaniittut tamakkiisuunngillat.

Takornariartitsisarnermut licensi pisut ilaanni atorunnaarsinneqarsinnaavoq, matumani aamma takornariartitsisartoq licensimik pigisaqartoq peqqussutaasunik malinnissimanngippat Inatsisartut inatsisissaattut siunnersuutigineqartumik matuminnga.

Siunnersuut naapertorlugu isiginiaasoqartussaavoq Inatsisartut inatsisaanni matumani piumasaqaatit naammassineqartarnerannik, aamma malittarisassat Inatsisartut inatsisaannik tunngaveqartut imaluunniit licensimi atugassarititaasut. Nakkutilliisutut oqartussaasut ilaatigut paasissutissanik piumasaqarsinnaapput nakkutilliinermut atatillugu atussallugit pisariaqartunik.

Kiisalu aamma siunnersuut naapertorlugu Naalakkersuisut pisinnaatinneqassapput peqqussutaasussanik aalajangersaasarnissanut, takornariartitsisartup pissutsit Inatsimmik unioqqutitsisuusut licensimiluunniit atugassarititaasut unioqqutsinneqartut iluarsiivigisassai pillugit.

Peqqussutaasunik siuliani pineqartunik naammassinnittoqarsimanngippat siunnersuut naapertorlugu licensimik utertitsisoqarsinnaavoq.

Kiisalu siunnersuutigineqarpoq pineqaatissiissuteqartoqarsinnaasoq akiliisitsinikkut, takornariartitsisarnermi ingerlatassanik neqeroortoqartarsimappat imaluunniit ingerlatsisoqartarsimappat licensimik peqarani atorsinnaasumik, licensimi pigisami atugassarititaasunik unioqqutitsisoqarsimappat, eqqunngitsunik paatsiveerusaataasunilluunniit paasissutissiisoqarsimappat imaluunniit paasissutissanik nipangiussisoqarsimappat Inatsisartut inatsisaat naapertorlugu pisortanut ingerlatinneqartussanik, imaluunniit peqqussutaasunik Inatsisartut inatsisaat naapertorlugu naammassinnittoqanngippat.

Siunnersuutigineqarpoq kaffisortitsisarnerit, qilaatersortarneq, avaajaartarneq aamma allatigut eqqumiitsuliornikkut ingerlatsinerit licensimik peqarnissami ilaassanngitsut. Eqqumiitsuliornikkut allatigut ingerlatsinerit kulturimut attuumasutut paasineqassapput kaffisortitsineq assigalugu qilaatersorneq aamma uaajaarneq siunertaqartut kalaallit kulturitoqaanik takutitsisarnermik eqqumiitsuliornikkut, qitinnikkut, niperujoornikkut imaluunniit allatigut takutitsinertigut.

Siunnersuutigineqarpoq inuit imaluunniit inatsisit naapertorlugit inuit takornariartitsinermit ukiumut 50.000 kr.-it ataallugit isertitaqartartut licensimik peqarnissami ilaassanngitsut. Aalajangersakkami siunertaavoq ingerlatsisut minnerusutut taaneqartut takornariartitsinermi ingerlatseqataasut Inatsisartut inatsisaat naapertorlugu, pisariaqanngitsunik allaffissornikkut oqimaarsaasersunnginnissaat. Siunnerfiuvoq ilaatigut pineqassanngitsut inuit takornariartitsinermik ingerlatseqataasut piffissap ilaani ingerlatsisarnikkut imaluunniit aliikkutaralu sammisaqartartut.

Kiisalu aamma siunnersuut naapertorlugu malittarisassiortoqarsinnaavoq inuussutissarsiutit sammiviisa aalajangersimasut Inatsisartut inatsisaata avataaniinneri pillugit, taamalu licenseqartussaanerup avataaniittutut.

## *2.2. Zone-nut immikkoortitserineq il.il., inuussutissarsiutigalugu ingerlatsinermut aamma inuit zone-ni pineqartuni angalaarsinnaaneri pillugu*

### *2.2.1. Inatsisit atuuttut*

Ullumikkut inatsisinik atuuttoqarpoq aqutsisunik inuussutissarsiornikkut ingerlatat ilaannik, aamma sumiiffiit ilaannut ammaassisartunik. Assersuutigalugu inatsiseqarpugut avatangiisinik ersarinnerusumik aqutsissutaasunik, soorluttaaq suliassat immikkoortukkaartut pillugit aqutsisoqartoq, assersuutigalugu aalisarnermi, piniarnermi aamma aallaaniartarnermi, sanaartornermi, aatsitassarsiornernik ingerlatsisarnerni kiisalu aamma inuussutissarsiornermik kalaallit imartaanni ingerlatsinernut atasunik. Kiisalu aammattaaq inatsiseqarpugut kalaallit nunatsinni pinngortitamik ersarinnerusunik illersuinermi malittarisassiortarnerni tunngaviusunik.

Taamaakkaluartoq inatsisini maanna atuuttuusuni aalajangersagaqanngilagut aqutsissutaasunik sumiiffinnik zone-nut immikkoortitserisinnaanernut inuussutissarsiornikkut ingerlatsinernut tamanut atasunik, imaluunniit ataatsimut zone-ni pineqartutut ittuni aangalaarsinnaanermut uninngaarsinnaanermulluunniit.

### *2.2.2. Naalakkersuisut isumaliutersuutaat*

Siunnersuut siunnerfeqarpoq siuarsaaniarnernik inuussutissarsiutigalugit ingerlatsinerni atugassarititaasunik ersarinnerusunik, matumanissaaq umiarsuarnut takornariartaatinut ilaasunillu angallassissutinut umiarsuarnut allanut atasunik, sillimaniarnermik, peqqissusissamik, avatangiisinik aamma piujuaannartitsinermik isiginiaasunik, kiisalu killiliisinnaajumalluni angalaartarnernik uninngaartarnernillu sumiiffinni aalajangersimasuni, eqqarsaatigalugit angalaartartut isumannaallisaaviginissaat, sumiiffiit allatigut atorneqartarnissaannut periarfissat, kiisalu aamma kalaallini pinngortitarput illersorumallugu.

Taamaasilluni aalajangersakkap ilaatigut aquttariaqarpaa inuussutissarsiutigalugu ingerlatsineq aamma ilaatigut ataatsimut isigisumik angalaartarneq.

Taamaasillutik Naalakkersuisut naliliipput pisariaqartitsisoqartoq ersarinnerusunik malittarisassiornissanut, aqqutissiuunneqaqqullugu inuussutissarsiornikkut ingerlatsinerit Kalaallit Nunaannut tunniussaqartarnissaat, nunamut tamarmut atuuttuni aammali sumiiffinni namminerni. Assersuutigalugu pissusissamisuussaaq aalajangersaasoqarnissaa atugassarititaasunik, kinguneqartussanik inuussutissarsiutinik tunngavilimmik ingerlatsisoqartassammat zone-ni aalajangersimasuni (paasillugu sumiiffinni aalajangersimasuni) imaluunniit piffissani aalajangersimasuni, illersorumallugu mianeriumallugulu pinngortitaq avatangiiserput, uumasut sumiiffimmiittut imaluunniit allatigut inuussutissarsiutinik ingerlatsineq, soorlu piniarneq piniartullu. Pissutsit eqqaaneqareersut tunngavigalugittaaq pissusissamisuussaaq aqutsisoqarnissaa, matumanilu aamma killiliisoqartarnissaa angalaartunik uninngaartunillu, sumiiffinnut aalajangersimasunut atasumik.

Naalakkersuisut nalilerpaat pissusissamisoornerussasoq atugassarititaasussanik pineqartutut ittunik aalajangersaasarnerit kommuniniippata, kommunit nalinginnaasumik piukkunnarnerummata nalilersuisarnissanut kommunimi suliassaqarfiit suut immikkut killilersuiviusariaqartut.

Naalakkersuisut ilaatigut isumaliutigisimavaat malittarisassat periarfissaqartitsisariaqartut inuussutissarsiornikkut immikkut sammivinni aalajangersimasuni killilersuusiisinnaanermut, immikkoortitserisoqarsinnaallunilu assersuutigalugu zone-ni, immikkut ittunik piumasaqaateqarfiusunik, aamma zone-nik inuussutissarsiutinik ingerlatsivigeqqusaanngitsunik. Ilanngullugulu malittarisassat aalajangersartariaqarput kommunimi pilersaarut aamma nunamut tamarmut pilersaarut pillugit inatsisit naapertorlugit, kiisalu aamma isiginiaasumik allatigut inatsisinik, taamaattoqarpat, sumiiffinni angalasinnaanernik aqutsisuusunik.

Naalakkersuisut tamatumunnga atatillugu aamma isumaliutigisimavaat zone-ni pineqartuni alangalaarsinnaaneq uninngaarsinnaanerlu aqunneqarsinnaasariaqartut, aammalu killilersorneqarsinnaallutik. Periarfissat malittarisassiorsinnaanernut angalaartarnerit uninngaartarnerillu eqqarsaatigalugit zone-nut taamaallaat atuuttariaqanngillat, takornariartitsisarnernut inuussutissarsiornernullu atasunik malittarisassiorfiusartunut, immikkut isiginiagassaqartarsinnaammat tunuliaqutaasunik angalaarsinnaanerup killeqarnissaanut.

Taamaasillunilu siunnersuut malittarisassanik imaqartariaqarpoq, periarfissaqartitsisussanik inuussutissarsiornermut, angalaartarnermut uninngaartarnermullu ersarinnerusunik atugassarititaasunik, inatsisiliornermi ilaariinngitsunik.

*2.2.3. Aaqqissuussineq siunnersuutigineqartoq*

Siunnersuutigineqarpoq eqqussisoqassasoq pisinnaatitsissutitut aalajangersakkamik, Naalakkersuisut ersarinnerusunik malittarisassiorsinnaanngorlugit, inuussutissarsiutigalugu ingerlatsineq taamaallaat ingerlanneqarsinnaassasoq ersarinnerusunik aalajangersaavigisaasuni sumiiffinni, piffissani ersarinnerusunik aalajangersakkani, imaluunniit immikkut atugassarititaasunik malinninnikkut.

Pisinnaatitsissummi ilanngullugu Naalakkersuisut periarfissinneqassapput ersarinnerusunik malittarisassiornissamut sumiiffinnut pineqartunut ingerlasinnaanernut tammaarsimaartarsinnaanernullu.

Taamaasilluni aalajangersagaq marlunnut aveqqavoq, aqutsillunilu inuussutissarsiutigalugu ingerlatsinermik aamma sumiiffinni angalaartarnernik.

Malittarisassanik aalajangersaaneq pisussaassaaq inuussutissarsiornermi avatangiisinullu tungasutigut inatsisaasut naapertorlugit, soorluttaaq isiginiaasoqartariaqassasoq illuutinik imaluunniit sanaartukkanik arsaarinnissuteqartoqartannginnissaa. Inerteqquteqarnerit inuussutissarsiornermik imaluunniit angalaarsinnaanermik uninngaarsinnaanermilluunniit tunngaviusutut naatsorsuutigisaavoq imaqassanngitsut inuussutissarsiutinik ingerlataareersunut sumiiffinni ingerlanneqareersunut tunngasunik. Immikkut ittutigut malittarisassiortoqarsimassappat inuussutissarsiutaareersunut sunniuteqartussanik, tamatuma ilutigisaanik malittarisassiortoqartariaqartassaaq immikkut sanioqqutsisinnaanermik nalunaaruteqarsinnaaneq pillugu, inuussutissarsiutinik pioreersunik ingerlatsinernillu pioreersunut pisinnaatitaanernulluunniit pissusissamisuunngitsunik akuleruttoqaqqunagu.

Malittarisassanik aalajangersaanerit sumiiffinnut aalajangersimasunut killilikkamik angalaarsinnaaneq uninngaarsinnaanerlu pillugit ingerlanneqassapput aamma Kalaallit Nunaata nunarsuatsinni nunat tamalaat akornanni pisussaaffiinik tunngaveqartunik, tamatumani aamma Europamiut inuit pisinnaatitaaffii pillugit isumaqatigiissutaat - Den Europæiske Menneskerettighedskonvention (EMRK). Sumiiffinnut angalaarsinnaaneq uninngaarsinnaanerlu pillugit killilersuinerit akerliusariaqanngillat akornusersuinernut pinngortartunut illersuinernik aaqqissuussinikkut. Taamaasilluni malittarisassiornermi atsikkutigiissaarisoqartariaqarpoq. Taamaattumillu malittarisassat imaqartariaqarlutik immikkut sanioqqutsisinnaanermut akuersissuteqarsinnaanermullu, kiisalu nalunaarsuutinik angalaarsinnaaneq uninngaarsinnaanerlu killeqartumik pisinnaanersoq pillugu, immikkut pisinnaatitsinermik tunngavilimmik. Immikkut akuersissuteqarsinnaanermut periarfissaq, assersuutigalugu tassaasinnaavoq inuup immikkut naliliisoqareerneratigut akuerineqarsinnaanera angalaarsinnaanermut uninngaarsinnaanermullu sumiiffimmi, ilaqutariinni immikkut isiginiagassatut pingaaruteqartunik tunngavilimmik, aningasaqarnikkut isiginiagassanik imaluunniit allatigut pingaarutilimmik ajoqutaasunik peqquteqartumik.

Aalajangersakkami aallaaviussaaq Naalakkersuisut pisinnaatitaanissaat suliassaqarfimmut atatillugu ersarinnerusunik malittarisassiorsinnaanerat, kisiannili aallaavittut kommunit taakkuussasut suliniutini iliuuseqartussat assersuutigalugu siunnersuuteqarnikkut kommunimi sumiiffinnik aalajangersimasunik, immikkut illersorneqartariaqartunik, immikkullu ittunik atugassaqarfiusunik, inuussutissarsiornikkut ingerlatsisinnaanermut piumasaqaatitut, imaluunniit sumiiffimmi pineqartumi angalaarsinnaanermut uninngaarsinnaanermulluunniit. Zone-nut agguaassisoqarsimassappat isiginiarneqartussaapput kommunimut pilersaarutinik aamma nuna tamakkerlugu pilersaarutinik aqutsineq, taakkununngalu uniuuttunik aalajangersaasoqassanani. Tamanna aamma atuuppoq inatsisinut allanut atasumik, zone-nut agguaanernik aqutsisunut, kiisalu sumiiffinni angalaartarnernik sumiiffinnilu uninngaartarnernik aqutsisunut atasumik.

Malittarisassaqarnikkut inuussutissarsiornermik taamaallaat ingerlatsisoqarsinnaasoq sumiiffinni aalajangersimasuni, aammalu angalaarneq uninngaarnerlu killeqartussaasut, paasineqartassapput zone-nut agguaasinnaanertut. Assersuutigalugit pineqarsinnaapput zone-nut assigiinngitsunut agguataarinerit inuussutissarsiornikkut ingerlatsinerni imaluunniit angalaartarnerni tammaarsimaartarnerniluunniit. Assersuutigalugu pineqarsinnaavoq zone qorsuusoq killilersuiviunngitsoq, zone sungaartoq immikkut piumasaqaateqarfiusoq atugassaqarfiusorlu, kiisalu zone aappalaartoq tamakkiisumik inerteqquteqarfiusoq inuussutissarsiutinik ingerlatsisinnaanermut aamma / imaluunniit angalaarsinnaanermut uninngaarsinnaanermullu.

Periarfissat malittarisassiorsinnaanernut ersarinnerusunik killilersuinernik imaqartunik angalaarsinnaanernut uninngaarsinnaanernullu sumiiffinni aalajangersimasuni zone-ni tamani atuutinngilaq, takornariartunut imaluunniit inuussutissarsiortunut killilersuinernik aalajangersaaviusimasuni. Taamaasillunilu pisariaqanngilaq ataqatigiinnissaat pissutsit zone-nut aamma inuussutissarsiornermik ingerlatsineq, aamma killilersuineq angalaarsinnaanermut uninngaarsinnaanermulluunniit. Tassami periarfissaqarpoq aalajangersaanissamik zone-mik killilersuiviusumik angalaarsinnaanermut uninngaarsinnaanermulluunniit, kisiannili assigisaanik malittarisassanngitsunik inuussutissarsiorsinnaanermut. Assersuutigalugu isiginiagassaqarsinnaavoq killilersuinissamik sermersuarmi angalaarsinnaanermut uninngaarsinnaanermullu, kisiannili assigisaanik pisariaqartitsiviunngitsumik inuussutissarsiorsinnaanerup killilersornissaanik.

Malittarisassaqartillugu inuussutissarsiornerup imaluunniit angalaartarnerup uninngaartarnerullu taamaallaat pisarsinnaanerannik piffissani aalajangersimasuni, paasineqarsinnaavoq, assersuutigalugu inuussutissarsiornermik ingerlatsisoqarsinnaasoq aalisarnermi imaluunniit piniarnermut piffissaliussani, imaluunniit piffissami immikkut pineqartuni uumasunut naleqquttuni.

Malittarisassaqarneratigut inuussutissarsiornerup imaluunniit angalaarnerup uninngaarnerulluunniit taamaallaat pisinnaaneranik immikkut imaqartunik, assersuutigalugu paasineqarsinnaapput piumasaqaatit immikkut ittut sillimaniarnermut sillimmasiisarnermullu atatillugu piumasaqaataasinnaasut, atortorissaarutit aalajangersimasut atorneqarnissaat imaluunniit inerteqqutaanissaannut inuussutissarsiornermi imaluunniit angalaarnermi aamma uninngaarnermi.

##

# **3. Aningaasaqarnikkut aamma allaffissornikkut pisortanut kingunerisassai**

Naliliisoqarpoq siunnersuut pitsaasunik aningaasaqarnikkut pisortanut sunniuteqartussaasoq. Naatsorsuutigineqarporlu tamanna pissasoq suliffissat annertusinerisigut aamma aningaasatigut kaaviiaartitat amerlinerisigut.

Siunnersuut imaqarpoq aalajangersakkamik, takornariartitsisarnermik ingerlatsisinnaanermut licensimik qinnuteqartut inatsisartut inatsisaannik tunngaveqartumik pisortat sullissinerannut akitsuut akilertassagaat. Taamaasillunilu naatsorsuutigineqanngilaq pisortanut aningaasaqarnikkut kinguneqassanngitsoq sulianik ingerlatsineq, allatigullu pisortat sulianik pineqartunik ingerlatsinerat. Taamaakkaluartoq siunnersuut sulisut nukiinik kiisalu allaffissornikkut allatigut atuinermik kinguneqassaaq. Tamanna ilaatigut atuutissaaq qinnuteqaatinik suliaqarnermut, licensinik nalunaaruteqartarnernut kiisalu nakkutilliinermi sulianut pisussaaffiusunut. Kiisalu allaffissornikkut kinguneqarsinnaavoq zone-nut agguataarinerup il.il. inuussutissarsiortunut atatillugu allaffissornikkut suliarineqartunut, aamma zone-ni pineqartuni angalasinnaanerit uninngaarsinnaanerillu killilersorneqarnerannut.

# **4. Aningaasaqarnikkut aamma allaffissornikkut inuussutissarsiortunut kingunerisassai**

Siunnersuut saqqummiunneqarpoq Kalaallit Nunaanni takornariartitsinerup ineriartortinneqarnera siuarsarumallugu, naliliisoqarporlu siunnersuut ungasinnerusumut isigisunik pitsaasunik aningaasaqarnikkut sunniuteqarumaartoq inuussutissarsiortunut, Kalaallit Nunaanni takornariartitsineq eqqarsaatigalugu. Tamanna ilaatigut kaaviiaartitat annertunerulernerisigut Kalaallit Nunaanni takornariartitsinermik inuussutissarsiutini, matumanissaaq takornariartitsinermik ingerlatsinermi sillimaniarnermut atatillugu piumasaqaatinik arlaqartunik aalajangersaasoqarneratigut, taakkualu tamanut saqqummiunneqartarnerisugut, takornariartitsisartuni licenseqartuni, tamatumuunalu takornariartitsisartut akornanni assigiissaarisoqarneratigut takornarianut Kalaallit Nunaanni angalaartartunut. Ilutigisaanik naatsorsuutigineqarpoq inatsisissamut siunnersuut kinguneqassasoq takornariartitsinermik inuussutissarsiutit sumiiffinnut namminernut annerusumik kisartitsernerannik, tamatumuunalu ilaatigut - nalorninaatitaqalaaraluartumik – sumiiffinni sulisuusunik nukittorsaaviusumik.

Naliliisoqarpoq siunnersuut inuussutissarsiortunut pitsaanngitsunik aningaasarsiornikkut sunniuteqartussatut, Kalaallit Nunaanni takornariartitsinermik ingerlatsiumallutik licensimik qinnuteqartartunut, kiisalu licensimik tunineqartartunut, inuussutissarsiortut akilertassammassuk sulianik ingerlatsinernut akitsuut, allatigullu pisortat ingerlatsineri Inatsisartut inatsisaat naapertorlugu, matumani pisariaqaraangat aamma paasissutissanik ujartorneqartunik pissarsiniartarnerit ingerlatitsisarnerillu.

Tamatuma saniatigut naatsorsuutigineqarsinnaassaaq aningaasaqarnikkut pitsaanngitsunik inuussutissarsiortunut ullumikkut takornariartitsinermik ingerlatsisuusunut kisiannili Kalaallit Nunaanni takornariartitsinermut licensimik qinnuteqarnerminni itigartinneqartunut. Tamanna assersuutigalugu kinguneqarsinnaavoq inuussutissarsiummik ingerlatsisut suliffiutiminnik tunisaqartariaqalernerannik, imaluunniit allatigut inatsimmi piumasaqaatinik naammassinnittariaqalernerannik, matumani assersuutigalugu Kalaallit Nunaanni najugaqartussaanerup piumasaqaatitut aalajangiunneqarneratigut. Inatsisissatullu siunnersuut ilanngullugu aamma kinguneqarsinnaavoq nunanit tamalaaniit takornariartitsinermik maani ingerlatsisartut tunuarnerannik, imaluunniit Kalaallit Nunaanni aningaasaliiunnaarnerannik, inatsimmi piumasaqaatinik naammassinnissinnaannginnamik. Tamanna takornariartitsinermut namminermut tassanilu ineriartortitsinermut pitsaanngitsunik sunniuteqarsinnaavoq, annaasaqartoqarsinnaammat aningaasaliiniarnernik, sulisussanik immikkullu ilisimasanik. Sunniutaasinnaasut pitsaanngitsut tamakkua annikillisarniarsarineqarsimapput, ilaatigut piffissamik ikaarsaariarfiliinikkut, maanna Kalaallit Nunaanni takornariartitsinermi inuussutissarsiortut eqqarsaatigalugit.

Taamaakkaluartoq naliliisoqarpoq siunnersuummi soqutaannginnerusunut killiliussat, sanioqqutsisinnaanernik aalajangersakkat allat kiisaalu ikaarsaariarnermut aalajangersakkat kingunerisaannik arsaarinnittoqarneranik manna kinguneqartussaanngitsoq, tak. tamatumunnga atatillugu nassuiaatini imm. 2.1.2. Taakkualu saniatigut isiginiarneqassapput pisut ilaanni aalajangersakkanik sanioqqutsisinnaanernut aalajangersakkat.

Kiisalu aamma siunnersuut pitsaanngitsunik allaffissornikkut inuussutissarsiortunut sunniuteqassaaq, inuussutissarsiortut allaffissortussaammata licensimik pissarsiniarlutik paasissutissanillu katersisarlutik. Inuussutissarsiortunut allaffissornikkut kingunerisassat pitsaanngitsut annikillisarniarneqarsimapput takornariartitsinermik inuussutissarsiortunut aalajangersakkanik sanioqqutsisinnaanermut aalajangersakkatigut, soorluttaaq ammut soqutaannginnerusunut killiliussaqartoq, qaqugukkut inuussutissarsiortut licensimik takornariartitsisarnermut qinnuteqarsinnaanersut eqqarsaatigalugu.

Kiisalu aamma aningaasaqarnikkut aamma allaffissornikkut inuussutissarsiortunut sunniuteqarsinnaapput malittarisassanut attuumassuteqartuusinnaasut, zone-nik immikkoortukkaanik aaqqissuussinernut atasut il.il., inuussutissarsiortunut sammititaasut. Taamaattorli malittarisassat aamma ajunngitsunik sunniuteqarsinnaapputtaaq inuussutissarsiornermik ingerlatsivimmut ataatsimoortumut, soorlu arfanniartartunut, malittarisassat soqutigisanik pineqartunik isiginiaasinnaammata, assersuutigalugu zone-nut immikkoortitseraluni aaqqissuussinermi.

# **5. Avatangiisinut, pinngortitamut innuttaasullu peqqissusiannut sunniutaasussat**

Siunnersuut nalilerneqarpoq ajunngitsunik avatangiisinut aamma pinngortitamut sunniuteqartussatut. Taamaasillunimi siunnersuutip ilaatigut kingunerisussaavai aaqqissuussinerit avatangiisinik aamma pingortitamik isiginiaanerunermik imaqartut, takornariartitsisartut ingerlatsisussanngussammata killiliussat ersarinnerusut iluanni, soorluttaaq Naalakkersuisut assersuutigalugu aalajangersarsinnaagaat licensi Kalaallit Nunaanni sumiiffinnut aalajangersimasunut taamaallaat atuutissasoq. Siunnersuutillu ilanngullugu aamma kingunerissavaa periarfissaqassammat ersarinnerusunik malittarisassiorsinnaaneq periarfissaqassasoq zone-nut immikkoortitserisarneq inuussutissarsiortunut sammisunik, aamma pinngortitami avatangiisitsinnilu angalaarsinnaanermi immikkut isiginiagassat pillugit.

Siunnersuullu ilanngullugu nalilerneqarpoq innuttaasut peqqissusiannut pitsaasunik kinguneqartussatut, siunnersuut imaqarmat malittarisassanik ersarinnerusunik aalajangersagaasunik, takornariartitsinerup malittarisassat iluanni ingerlanneqarnissaanik, sillimaniarnikkut, peqqissutsimut avatangiisinullu tunngasunik isiginiaasumik.

# **6. Innuttaasunut kingunerisassai**

Naliliisoqarpoq siunnersuut ajunngitsunik innuttaasunut sunniuteqassasoq, Inatsisartut inatsisaatigut siunertaammat takornariartitsisarnerup siuarsarneqarnissaa, inuiaqatigiinnut kalaallinut iluaqutaasussamik. Taamaasillunilu naatsorsuutigisariaqassaaq Kalaallit Nunaanni innuttaasunut pitsaasunik sunniuteqassasoq takornariartitsisarnerup killiliussat aalajangersimasut iluanni aaqqissuunneqarnera, ilaatigut takornariartitsinermik ingerlatsisuni sillimaniarnermut malittarisassiornikkut.

Siunnersuullu nalilerneqanngilaq allatigut innuttaasunut pitsaanngitsunik sunniuteqartussatut, matumani ilaatigut siunnersuut piumasaqaatit minnerpaaffissaannik killiliisoqartoq, kiisalu licenseqarnissamut piumasaqaatip sanioqqunneqarsinnaaneranut aalajangersagaqartoq.

# **7. Allatigut pingaaruteqartunik sunniutaasussat**

Siunnersuut nalilerneqanngilaq allatigut pingaaruteqartunik sunniuteqartussatut.

# **8. Pisortanik aamma kattuffinnik il.il. tusarniaanerit**

Siunnersuut piffissami xx qaammat 2024-imiit piffissamut qaammat xx 2024 Namminersorlutik Oqartussat tusarniaasarnermut quppersagaanni tamanut saqqummiunneqarsimavoq, aammalu tulliuttunut tusarniaavigineqartartunut tusarniaassutigineqarluni:

Naalakkersuisut Siulittaasuata Naalakkersuisoqarfia

Ineqarnermut Attaveqaasersuutinullu Naalakkersuisoqarfik

Aningaasaqarnermut Akileraartarnermullu Naalakkersuisoqarfik

Aalisarnermut Piniarnermullu Naalakkersuisoqarfik

Isumaginninnermut, Ilaqutariinnermut, Suliffeqarnermut Nunamullu Namminermut Naalakkersuisoqarfik

Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik

Nunalerinermut, Imminut Pilersornermut, Nukissiuuteqarnermut Avatangiisinullu Naalakkersuisoqarfik

Meeqqanut Inuusuttunullu Naalakkersuisoqarfik

Peqqissutsimut Naalakkersuisoqarfik

Naalagaaffinngornissamut Nunanullu Allanut Naalakkersuisoqarfik

Avannaata Kommunia

Qeqqata Kommunia

Kommune Qeqertalik

Kommuneqarfik Sermersooq

Kommune Kujalleq

Sulisitsisut

Sulinermik Inuussutissarsiortut kattuffiat

Atorfillit Kalaallit Nunaanni Kattuffiat, ASG

Ilinniartitsisut kattuffiat, IMAK

Perorsaasut Kattuffiat, NPK

Peqqinnissaq pillugu Kattuffik, PPK

Kalaallit Nunaanni Aalisartut Piniartullu Kattuffiat, KNAPK

Avannaata Erhverv

Qeqertalik Business Council

Arctic Circle Business

Sermersooq Business

Innovation South Greenland

Kommunini Pilersaarusiornermut Oqartussat

Visit Greenland

Nalik Ventures

Air Greenland

Nuna advokater

Arctic Law

Eqqartuussissuserisut / Advokatfirmaet Malling & Hansen Damm

Eqqartuussissuserisoq / Advokatfirmaet Meinel

Eqqartuussissuserisoq / Advokat Gedion Jeremiassen

Inuit Law

Eqqartuussissuserisoq / Advokat Naja Joelsen

Eqqartuussissuserisoq / Advokat Aviâja Helms

Eqqartuussissuserisoq / Advokat Marie Louise Frederiksen

Kalaallit Nunaanni kukkunersiuisut / Grønlands Revision

Kukkunersiuisut - Deloitte

EY

WWF **Kalaallit Nunaanni**

Oceans North Kalaallit Nunaat

Pinngortitaleriffik

AECO

Arctic Umiaq Line

Kalallit Airports

Sikuki

Grønlandsbanken

Banknordik

Tusarniaanermit akissutit tiguneqartut aamma Naalakkersuisoqarfiup isummersuutai taakkununnga tusarniaanermut atatillugu allakkiami ilanngussami 1-imi ersipput.

**Siunnersuummi namminermi aalajangersakkanut ataasiakkaanut namminernut oqaaseqaatit**

*§ 1-imut*

Imm. 1-imut

Siunnersuutigineqarpoq Inatsisartut inatsisaat atortinneqassasoq takornariartitsinernik ingerlatsinernut.

Aalajangersakkamut siunnersuutaasoq Inatsisartut inatsisaata atuuffianik nalunaaruteqarpoq. Nalunaarneqarpoq Inatsisartut inatsisaat atuutsinneqarmat takornariartitsinernik ingerlatsiffiusuni. Taaguut takornariartitsinermik ingerlatsineq ersarinnerusumik siunnersuummi § 2-mi suussusilersorneqarpoq.

Takornariartitsineq taaguutitut paasineqassaaq suussusilersuummi siunnersuummi § 2, imm. 1-imiittumi ersittumi.

Imm. 2-mut

Siunnersuutigineqarpoq Inatsisartut inatsisaat atortinneqassasoq sumiiffinni aalajangersimasuni angalaartarnernut, uninngaartarnernullu, kiisalu sumiiffinni pineqartuni inuussutissarsiutinik ingerlatsinernut.

Aalajangersakkamut siunnersuutaasumi nalunaarneqarpoq Inatsisartut inatsisaata atortinneqarfigisa. Nalunaarneqarpoq inatsit atortinneqarmat inunnut tamanut taakkua angalaarneranni uninngaartarnerannilu sumiiffinni aalajangersimasunik pineqartuni.

Aalajangersagaq atuarneqassaaq atasumik siunnersuummi § 15 – mut, taamalu ilaatigut Naalakkersuisut pisinnaatinneqarlutik ersarinnerusunik malittarisassiornissanut sumiiffinni aalajangersimasuni angalaarsinnaanerup killilersorneranut atasunik.

Inuussutissarsiummik ingerlatsinermi pineqarput inuussutissarsiortup ingerlatsinera iluanaaruteqarnissamik siunertaqartumik. Sunngiffimmi nuannariinnarlugulu ingerlatsineq aningaasanik isaatitsiniarnermik siunertaqanngitsoq ilaanngilaq inuussutissarsiutinik ingerlatsinermi.

Imm. 3-mut

Siunnersuutigineqarpoq Inatsisartut inatsisaat atortinneqassasoq Inatsisartut inatsisaannik tunngaveqartunut takornariartitsinernik ingerlatsisarnernut sumiiffinni immikkut toqqarneqarsimasuni.

Taamaasillunilu siunnersuutaavoq Inatsiartut inatsisaat sunniuteqassanngitsoq takornariartitsisarnernut koncessionitigut akuersissuteqartarnernut inatsit naapertorlugu tunniunneqarsimasunut.

Imm. 4-mut

Siunnersuutigineqarpoq Naalakkersuisut ersarinnerusunik malittarisassiorsinnaanerat inuussutissarsiutinut immikkoortunut, Inatsisartut inatsisaanni licensimik tunniussisarnerup avataaniitinneqartunut. Tamanna naleqquttutut pissusissamisuussaaq pisuni Naalakkersuisut naligiivigisaanni allaffissornikkut oqimaappallaartussatut inuussutissarsiutit sammiviannut licensimik piumasaqaammik Inatsisartut inatsisaanniittunik naammassinninniarsiaq eqqarsaatigalugu, assersuutigalugu takornariartitsinermik ingerlatsivik killeqartumik annertussuseqarsimappat nalorninaateqarfiunngippallu inuit sillimanissaannut, peqqussutsimut imaluunniit pinngortitamut.

*§ 2-mut*

Imm. 1-imut

Aalajangersakkami suussusilerneqarpoq qanoq takornariartitsinermik ingerlatsivik paasineqassanersoq, Inatsisartut inatsisaat manna naapertorlugu. Siunnersuut naapertorlugu takornariartitsivittut paasineqassaaq ataatsimoortumik aningaasaqarnermik ingerlatsineq takornariartitsisartumi, Kalaallit Nunaanni ingerlatsivik siunertaqartoq kiffartuussinernik neqerooruteqarnissanik takornariartartunut aningaasarsiuteqarnermik siunertaqartumik, ulluinnarlugit aaqqissuussani, aamma angalaartitsisarnerni ullunik arlaqartunik sivisussuseqartartunik.

Siunnersuutip kinguneraa kiffartuussinissap neqeroorutigineqartup ilisarnaateqarnissaa misigisassanik arlaqartunik. Tamanna paasineqassaaq ingerlatsinernik pisoqarfiusunik, inuup uppernarsagaanik imaluunniit peqataaffigisaanik, kulturimullu attuumasunik ilaqarluni.

Siunnersuut ilanngullugu taamaallaat imaqarpoq misigisassanik Kalaallit Nunaanni pisunik. Kalaallit Nunaanni takornariartitsineq, takornariartunut kiffartuussinernut tunngasoq, Kalaallit Nunaata avataani ingerlanneqartoq, taamaattumik licensimik tunniussaqarnermi pineqanngilaq.

Siunnersuutip ilanngulluguttaaq kinguneraa suliffeqarfiup ingerlatsisuusup siullertut pingaarnertullu takornariartunut saaffiginnittuunissaa.

Tamatuma saniatigut siunnersuutip kinguneraa tigussaasunik pineqassammata ulluinnarluni unnuinani angalanerit, imaluunniit angalaarnerit ullunik arlalinnik sivisussusillit.

Siulianiittut kinguneraat ilaatigut neriniartarfiit, akunnittarfiit, ulluinnarni atortussaarniarfiit, takusarsiortitsisartut pisiniarfiit, katersugaasiviit aamma fitness-ertarfiit aallaavittut siunnersuummi ilaannginneri, naatsorsuutigisariaqarmat aningaasatigut ingerlatsineq aamma ingerlatsineq nalinginnaasoq inuussutissarsiutit pineqartut ingerlataat piumasaqaatinik naammassinninngitsut, ataatsimut misigisassarsiorfiunnginnamik, misigisassallu pingaarnertut tamaani najugalinnut saaffiginnittuullutik, ulluinnarluni angalaarnerunatillu ulluni arlalinni angalaarnerunnginnamik.

Paarlattuanik misigisassarsiortitsisarnernik neqeroortartut, assersuutigalugu nannunik uumasunillu nujuartanik allanik takusassarsiortitsisartut, aallaavittut siunnersuummi ilaasut, tunngavittut naatsorsuutigineqarmat aningaasarsiornermik ingerlatsineq ingerlatsinerlu nammineq takornariartunut saaffiginnittuusut. Tamanna aamma isumaqarpoq assersuutigalugu akunnittarfiit Inatsisartut inatsisaanni aalajangersakkanut ilaassasut, neqerooruteqartarunik takusassarsiortitsisarnernik. Tamanna taamaallaat atuuppoq sammisaqartitsinermut ingerlatsinermullu takusassarsiortitsinermut attuumasuni, akunnittarfinnik ingerlatsinermuunngitsoq. Illuikkami - iglo – unnuineq kulturimut attuumasunik misigisaqarnersoq takornarianuunerusoq neqeroorutaasoq taakkunani ilaassaaq.

Neqerooruteqartarnernik pilerisaarinernillu ingerlatsinerit takornariartitsisartup kiffartuussissutiginiagaannik inatsisip atuuffiata iluaniinngilaq.

Imm. 2-mut

Aalajangersakkami kinaassusilerneqarpoq Inatsisartut inatsisaat una naapertorlugu takornariartitsinermik ingerlatsisuusoq. Siunnersuut tunngavigalugu takornariartitsinermik ingerlatsisoq paasineqassaaq inuttut tigussaasutut imaluunniit inatsisit naapertorlugit inuttut, Inatsisartut inatsisaanni § 3, imm. 1 naapertorlugu licensimik tunineqarsimasoq.

Takornariartitsisartoq taamaasilluni taannaavoq inuk tigussaasoq imaluunniit inatsisini oqartarnerattut inatsisit naapertorlugit inuk, takornariartitsinermik ingerlatsisuusoq imm. 1 naapertorlugu. Inuk tigussaasoq imaluunniit inatsisit naapertorlugit inuk Inatsisartut inatsisaat manna naapertorlugu aatsaat takornariartitsisartutut taaneqartalissaaq licensimik tunineqareeruni. Tamanna sioqqullugu pineqartoq licensimik qinnuteqartutut ilisarnaateqarpoq, - takornariartsitsisalerniartutut.

Imm. 3-mut

Aalajangersakkap takornariartoq Inatsisartut inatsisaat naapertorlugu kinaassusilerpaa. Siunnersuut naapertorlugu takornariartoq paasineqassaaq inuttut, kiffartuussinermik pisisutut angalanermik imaqartumik, sumiiffimmut inuup nalinginnaasumik najugaqarfigisaata inigisaataluunniit avataaniittumut, aammalu angalaneq tamarmiusoq imaluunniit angalanerup ilaa nuannaarniutigalugu, qasuersaarumalluni imaluunniit sulinngiffeqarnissi pillugu pilersissimagaa.

Tamanna siullertut kinguneqarpoq inuk nalinginnaasumik najugarisami imaluunniit ineqarfigisami avataaniinneranik.

Takornariartitsinermut taaguut nunamut aalajangersimasumut najugaqarfimmulluunniit pitutsinngitsoq qinerneqarsimavoq. Taaguutigineqartoq naapertorlugu nammineq najukkap eqqaani takornariartoqarsinnaalluarpoq, pineqarsimappat takornariartunut kiffartuussinermik ingerlatsinermut isumaqatigiissut kiffartuussinertalik neqeroortumut akiliuteqarfiusoq.

Aappaattut tamatuma kinguneraa angalanerup ilaata imaluunniit tamarmiusup nuannaarniutigalugu, qasuersaarniutigalugu imaluunniit sulinngiffeqaatigalugu pineranik. Tamanna isumaqarpoq inuk ataaseq Kalaallit Nunaannut angalasinnaasoq niuernermik tunngaveqartumik, kisiannili ulluni ataasiakkaani tamaaniinnermini qasuersaartoq, nuannaarniuteqartoq imaluunniit sulinngiffeqartoq. Inuk pisumi tassani Inatsisartut inatsisaat naapertorlugu taava takornariartuussanngilaq ulluni niuernermik ingerlatsivigisamini. Paarlattuanik inuk takornariartutut isigineqarsinnaassaaq tamaaniinnermi ulluisa sinnerini, nuannaarniarnermik, qasuersaarnermik imaluunniit sulinngiffeqarnermik siunertaqartuni, tamatumani aamma assersuutigalugu Kalaallit Nunaanni pinngortitamik aamma uumasunik misigisaqarfigisamini nammineq inuinnartut - privatimik - nuannersarumallunilu.

Pingajuattut tamatuma kinguneraa inuup kiffartuussinermik pissarsinera maaniinnermi ilaani, nuannaarsarumalluni, qasuersaarumalluni imaluunniit feriarumalluni. Assersuutigalugu tamatumani takusassarsiorneq sammineqarsimasinnaavoq.

*§ 3-mut*

Imm. 1-imut

Siunnersuutigineqarpoq Naalakkersuisut aalajangiisassasut licensimik tunniussaqarnissamut, inummut tigussaasumut imaluunniit inatsisit naapertorlugit inummut, takornariartitsisarnermik ingerlatsisinnaajumalluni akuersissummik qinnuteqartumut.

Aalajangersakkap kinguneraa Naalakkersuisut taakkuummata pisinnaatitaasut naliliinissamik, inuk tigussaasoq kina aamma inatsisit naapertorlugit kina pisinnaatitaanersoq takornariartitsisarnermut licensimik akuersissuteqarfigineqartussatut. Aalajangersakkallu ilanngullugu kinguneraa Naalakkersuisut licensimik tunniussinermut atatillugu atugassarititaasussanik ersarinnerusunik aalajangersaasussaanerat.

Imm. 2-mut

Siunnersuutigineqarpoq takornariartitsisarnermik ingerlatsisinnaanermut piumasaqaataassasoq ingerlatsisuusup Naalakkersuisunut licensimik qinnuteqarsimasarnissaa. Ilanngullugu siunnersuutigineqarpoq akuersissut, - licensi aallaaviusutut piffissamut killilimmut tunniunneqartassasoq.

Aalajangersakkap kinguneraa inerteqqutaammat Kalaallit Nunaanni takornariartitsisarnermik ingerlatsisoqarsinnaanera licensimik akuersissummik peqanngikkaanni. Pineqartoq licensimik pigisaqartussatut nalunaarfigineqartoq kingornagut inatsisinik eqquutitsilluni takornariartitsinermik ingerlatsisinnaavoq. Aalajangersagaq imaqarpoq taamaasilluni licensimut piumasaqaammik, Kalaallit Nunaanni inatsisit naapertorlugit takornariartitsisarnermik ingerlatsiumalluni.

Imm. 3 -mut

Siunnersuutigineqarpoq takornariartitsisarnermik ingerlatsinermut licensimik qinnuteqartoq piumasaqaatinik naammassinnittassasoq Inatsisartut inatsisaanni §§ 8-11-imiittunik.

Pineqarput akuersissummik pigisaqartumut piumasaqaatit §§ 8-9 naapertorlugit, sillimaniarnermut pilersaarutit § 10 naapertorlugu, aamma sillimmasiisimanissamut imaluunniit allatigut sillimmasiinissamut § 11 naapertorlugu.

Siuliani eqqaaneqartut piffissap licensip atuuffigisaani tamarmiusumi naammassineqartussaapput.

Piumasaqaatit naammassineqanngippata takornariartitsinermik ingerlatsisartoq Inatsisartut inatsisaanni § 16 naapertorlugu akiliisitaasinnaavoq. Takornariartitsinermik ingerlatsisartoq aammattaaq peqqussummik nalunaarfigineqarsinnaavoq pisussaaffinnik naammassinninngikkuni, allaat licensimik arsaarneqarsinnaalluni Inatsisartut inatsisaanni § 14, imm. 3 naapertorlugu.

Imm. 4-imut

Siunnersuutigineqarpoq licensi allamut tunniunneqarsinnaasoq siumoortumik Naalakkersuisut akuersissuteqarnerisigut.

Taamaasilluni taamaallaat takornariartitsisartumut akuersissummik allanut tunniussisoqarsinnaavoq Naalakkersuisut taamaaliorsinnaaneq akuerisimappassuk. Piginnittut paarlaannerat inatsisit naapertorlugit inummi, takornariartitsinermik ingerlatsisuusumi akuersissuteqarnissamik piumasaqarfiunngillat, tamatumunngalu atatillugu Naalakkersuisuniit akuersissummik pisariaqartitsisoqarani.

Licensimik pigisaqartoq piffissami sumiluunniit atuuttuusumi siunnersuummi matumani akuersissuteqartarnermut atugassarititaasunik malinnittussaavoq. Tamanna assersuutigalugu isumaqarpoq Inatsisartut inatsisaanni §§ 8-9-milu piumasaqaatit ilaatigut Kalaallit Nunaannut atasuunissamik akileraartartuunissamillu malinneqartussaasut.

Imm. 5-imut

Siunnersuutigineqarpoq Naalakkersuisut minnerunngitsumik atuisunut paasissutissiisussaanermik pisussaaffik tunngavigalugu pisussaaffeqarnissaat tamanut saqqummiussisarnissamik kikkut ingerlatsisut licensimik peqarnerannik. Assersuutigalugu tamanna pisinnaavoq quppersakkakkut, inuit tamat iserfigisinnaasaatigut. Naalakkersuisut pisinnaatitsissut taanna atussappassuk tamanut saqqummiunneqartut paasissutissat imaqassapput takussutissiamik ingerlatsisunik tamanik licensimik tunineqarsimasunik, assigiinngisitsisoqassanngimmat.

Imm. 6-mut

Siunnersuutigineqarpoq inuit imaluunniit inatsisit naapertorlugit inuit inunnik assartuisarnermik ingerlatsisuusut Kalaallit Nunaannut utimullu, tamatumunnga atatillugu takornariartitsinertaqanngitsunik, akuersissummik licensimik peqarnissamut piumasaqaammi ilaassanngitsut. Matumani pineqarput takornariartitsilluni assartuinerit tamarmik, toqqaannartumik takornariartitsinermik siunertaqanngitsut. Matumani ilaatigut pineqarput umiarsuit takornariartaatit, aamma umiarsuit allat ilaasunik Kalaallit Nunaannut utimullu angallassisartut. Tamatumani ilaapputtaaq Kalaallit Nunaanni namminermi qamutit motorillit atorlugit timmisartoqarfiup akunnittarfiillu akornanni ingerlatsisarnerit.

Inuit imaluunniit inatsisit naapertorlugit inuit assartuinernut pineqartunut assartuutinik atuisartut taamaasillutik akuersissummik qinnuteqartassanngillat. Inuit imaluunniit inatsisit naapertorlugit inuit suli licensimik qinnuteqartussaapput takornariartitsisarnermut, Inatsisartut inatsisaanni piumasaqaataasut naapertorlugit inuussutissarsiummik ingerlatsiinnarumalluni. Tamannalu assersuutigalugu aamma atuuppoq inunnut imaluunniit inatsisit naapertorlugit inunnut assartuinermut atortorissaarummik atuisunut ingerlatsinernut Inatsisartut inatsisaanni ilaasuni, assartuummik atuisunut ingerlatsinernut assartuinerup ilaginngisaanik. Assersuutigalugu matumani pineqarsinnaavoq qamuteralak taaguutilik jeep takusassarsiortitsinermi atorneqartoq. Aalajangersakkamik atortitsinnginneq taamaasilluni taamaallaat atuutissaaq ingerlatsinernut inunnik assartuinerusunut, tamanna pingaarnertut siunertaappat.

*§ 4-mut*

Naalakkersuisut siunnersuut tunngavigalugu pisuni immikkut ittuni Inatsisartut inatsisaanni §§ 8-11-ini piumasaqaatinik Inatsisartut inatsisaat manna naapertorlugu aalajangersakkat sanioqqunneqarsinnaanera akuerisinnaavaat. Takornariartitsisartoq licensimik tigusaqarsimasoq aamma sanioqqutsisinnaanermik qinnuteqarsinnaavoq kingusinnerusukkut, takornariartitsisartumut pissutsit atuuttut allannguuteqarsimappata, akuersissummik peqarnissamut piumasat naammassineqarunnaarlutik.

Naalakkersuisut pisuni immikkorluinnaq ittuni assersuutigalugu sillimaniarnermut pilersaarusianik sanioqqutsisoqarsinnaanera akuerisinnaavaat. Tamanna pisinnaavoq Naalakkersuisuni pisumik namminermik naliliinikkut takornariartitsinermik ingerlatsinermi nalorninaataasunik, takornariartitsisartumit ingerlakkusunneqartunik. Assersuutigalugu ilaatigut pisoqarsinnaavoq takornariartitsisartumut pissutsinik immikkut isiginiagassaqarpat, matumani aamma sulisut ikissimappata atorfeqartinneqartut, nunani allaniinneq ilinniakkamut imaluunniit nappaammik peqquteqartumik, imaluunniit naliliisoqarpat ingerlatsisup allaffissornermik imaluunniit aningaasaqarnikkut oqimaarsartitsisoqassasoq licensimik qinnuteqassagaanni piumasaqaatinik naammassinneqqaarluni. Assersuutit tamakkiisunngillat.

Aalajangersagaq isigineqassaaq periarfissatut pisunik namminernik nalilersuinikkut pissutsit immikkut ittut inatsimmik licenseqarnissamik piumasaqaammik sanioqqutsisoqarsinnaaneranik, inatsimmi sanioqqutsisinnaanermut aalajangersakkanut ilaariinngitsuni, isiginnittoqassappat pissusissamisuunngitsutut pissutsit pineqartut sanioqqutsisinnaanermut ilaariinnginnerat. Inatsisartut inatsisaanni §§ 8-11 -imik atuinerup kingunerissappagu arsaarinninneq pineqalersoq, piumasaqaatit pineqartut tunngavigalugit sanioqqutsisinnaaneq atorneqartussanngussaaq.

*§ 5-imut*

Imm. 1-imut

Siunnersuutigineqarpoq licensimik qinnuteqartut takornariartitsinermik ingerlatsiumallutik takornariartitsisartutut nalunaarutigisassagaat paasissutissat pisariaqartut tamaasa pisortat suliaannut ingerlatsinermut atasunut Inatsisartut inatsisaat naapertorlugu aamma licensimut atasuni nakkutilliinernullu atasuni.

Tamannalu siullertut kinguneqarpoq takornariartitsisarnermut licensimik qinnuteqartut paasissutissat qinnuteqaatip suliarineqarnissaanut atorneqartussat. Paasissutissanik ingerlatitsinnginneq suliap ingerlanneranut akornutaasinnaavoq.

Tamanna aappaattut kinguneqarpoq takornariartitsisartup licensimik nalunaarfigineqareernermi paasissutissat nassiuttassagai pisariaqartinneqartut pisortat sulianik ingerlatsinerannut kiisalu nakkutilliinerannut, Naalakkersuisut licensimik suliaqarnerannut attuumasuusinnaasut.

Matumani ilaatigut pineqassapput paasissutissat tigussaasut uppernarsaasut ingerlatseqatigiiffiup Kalaallit Nunaanni angerlarsimaffeqarneranik inatsimmi § 9 imm. 1 naapertorlugu, aammalu § 10 tunngavigalugu sillimaniarnermut pilersaarutinik pisariaqartunik peqartoq.

Imm. 2-mut

Aalajangersakkatut siunnersuut Naalakkersuisunik periarfissaqartitsivoq paasissutissanik avitsisarnissamut pisortanut allanut aamma Namminersorlutik Oqartussat ingerlatseqatigiiffiutaannut, kisitsisinik paasissutissanik suliaqarnernut atasunik siunertaqartunik. Taamaallaat paasissutissanik avitsisoqarsinnaavoq imm. 1 tunngavigalugu, pisortat suliamik ingerlatsineranni sammisamut atasunik Inatsisartut inatsisaat naapertorlugu, aamma licensimut nakkutilliinermullu matumani atasuni. Paasissutissat taamaallaat kisitsisinut paasissutissanut atasumik atorneqarsinnaapput pisortanit imaluunniit Namminersorlutik Oqartussat ingerlatseqatigiiffiinit, avitseqatigineqartunit.

*§ 6-imut*

Siunnersuutigineqarpoq Naalakkersuisut malittarisassanik ersarinnerusunik aalajangersaanissaat piumasaqaatinut ileqqussanullu Kalaallit Nunaanni takornariartitsisarnermut licensimik tunniussisarnermi, matumani aamma takornariartitsisartup nalunaarusiortussaanermut pisussaaffianut, paasissutissanillu allanik ingerlatitsisarnernut.

Aalajangersakkap siullertut Naalakkersuisut pisinnaatippaat ersarinnerusunik malittarisassiornissamut, piumasaqaatit qanoq ittut naammassineqartussaanersut pillugit, Kalaallit Nunaanni takornariartitsisarnermut licensimik tunniussisoqarnissaanut, assersuutigalugu malittarisassiornermut licensimut, takornariartitsinernut aalajangersimasunut immikkut atortunik pisariaqartitsiviusunut, killilinnik takornariartitsisup sulisoqarnissaanut, imaluunniit immikkut malittarisassat takornariartitsinermut, uumasunik nujuartanik takusassarsiortarnermut, matumani aamma nannunik imarmiunillu. Assersuutigalugu piumasaasinnaavoq immikkut iliuusissanik aaqqissuussisoqartarnissaa, qularnaarisussanik uumasunik nujuartanik takusassarsiornerup uumasut ulorianartorsiunnginnissaannik peqqissuunissaannillu isiginiaaviunissaanut, kiisalu aamma pinngortitami pissutsit mianerineqarnissaannik, uumasunit nujuartanit najugarineqarunik. Tamanna ilaatigut aaqqissuunneqarsinnaavoq atugassarititaasutigut qassinik takusassarsiornermi peqataasoqarsinnaaneranik, imaluunniit uumasunut nujuartanut qanoq ungasitsiginissamut tunngasuni.

Aalajangersakkallu aappaattut Naalakkersuisut pisinnaatippai malittarisassiornissamut ileqqussanik licensimik qinnuteqartarnermi. Naalakkersuisut assersuutigalugu malittarisassiorsinnaapput qinnuteqarneri aalajangersimasunik ileqqussat pillugit.

Pingajuattut aalajangersakkami Naalakkersuisut pisinnaatinneqarput malittarisassiornissamut takornariartitsinermik ingerlatsisut nalunaarusiornissamut pisussaaffiat pillugu, takornariartitsisartullu tamatumunnga atatillugu nalunaarutissai pillugit. Naalakkersuisut assersuutigalugu malittarisassiorsinnaapput takornariartitsisartup akuttunngitsunik nalunaarusiortarnissaanik piffissaliussat ersarinnerusut iluanni, kiisalu ingerlatat pillugit paasissutissanik qanoq ittunik tunniussisoqartarnissaanik.

*§ 7-imut*

Imm. 1-imut

Naalakkersuisut aalajangersakkamut siunnersuut naapertorlugu pisussaaffinnik allamut tunniussisinnaapput licensimik akuersissuteqartarnermut § 3 naapertorlugu, nakkutilliinermut § 13, imm. 1 aamma 2 naapertorlugit, kiisalu peqqussuteqartarnermut § 14, imm. 1-2 naapertorlugit, kiisalu licensimik utertitsisarnermut aamma utertitsisarnermut nalunaarusiornissamut §14, imm. 3-4 naapertorlugit Inatsisartut inatsisaanni uani, pisortani oqartussanut imaluunniit Namminersorlutik Oqartussat ingerlatseqatigiiffiinut imaluunniit oqartussanut allanut. Oqartussaq taanna pisussaaffinnut pisinnaatitaanernullu atatillugu suliassanut Inatsisartut inatsisaat naapertorlugu pissussaaffeqassaaq pisortani ingerlatsineq pillugu sulianik ingerlatsisarnermut ileqqussat nalinginnaasut pisussaaffiillu pillugit. Tamatumani assersuutigalugu taanna tassaasinnaavoq pisortaqarfik alla imaluunniit Namminersorlutik Oqartussat ingerlatseqatigiiffiutaat.

Imm. 2-mut

Pisortani oqartussat imaluunniit Namminersorlutik Oqartussat ingerlatseqatigiiffiutaat pisussaaffinnik imm. 1-imi pineqartunik tigusisoq, tamatumunnga atatillugu pisussaaffinnik eqqortitsisussaavoq, Inatsisartut inatsisaanni pisortani suliassanik suliaqartarneq pillugit ersittutut, kiisalu pisortani nalinginnaasumik ingerlatsinermi ileqqussanik tunngavilinnik ingerlatsisussaallunissaaq. Tamatumalu saniatigut pisortani oqartussat imaluunniit Namminersorlutik Oqartussat ingerlatseqatigiiffiutaat paasissutissat tigoorartakkani suliarisartussaallugit nipangiusimannittussaaneq pillugu malittarisassat pisortani ingerlatsinernut atuuttut iluanni, aammalu inunnut tunngasunik paasissutissat pillugit inatsimmi aalajangersakkat naapertorlugit.

Imm. 3-mut

Aalajangersakkami siunnersuutigineqartumi Naalakkersuisut periarfissaqartinneqarput malittarisassiorsinnaanermut nakkutilliineq kiisalu naammagittaalliuteqartarneq eqqarsaatigalugit, pisussaaffiup Pisortani Oqartussanut imaluunniit Namminersorlutik Oqartussat ingerlatseqatigiiffiutaannut tunniunneqarsinnaaneranik. Tamatuma malitsigissavaa ilaatigut aalajangertoqarsinnaavoq Inatsisartut inatsisaannik tunngaveqartunik aalajangikkat naammagittaalliutigineqarsinnaassasut Naalakkersuisunut suliassanngortitsiviit aappaattut.

*§ 8-mut*

Aalajangersakkamut siunnersuummi nalunaarneqarpoq periarfissaasoq licensimik inummut tunniussisoqarsinnaanera, pineqartup piumasaatit arlaqartut naammassisimappagit. Piumasaqaataasut tamarmik eqqortinneqartussaapput piffissami licensip atuuffigisaani tamarmiusumi.

Siullertut atuuppoq piumasaqaat inuup pineqartut Kalaallit Nunaanni inuit nalunaarsorsimaffianni allassimanissaanik.

Aappaattut atuuppoq piumasaqaat inuup pineqartup Kalaallit Nunaanni tamakkiisumik akileraartartuunissaa.

Pingajuattut atuuppoq piumasaqaat inuup pineqartup pigisaminut nalilinnut tamakkiisumik oqartussaassuseqarluni atuisinnaassuseqarnissaa, akiliisinnaajunnaarsimanani imaluunniit akilersuijunnaarsimanani.

Naalakkersuisut qinnuteqartoq qinnuigisinnaavaa paasissutissanut uppernarsaateqarnissaanik. Paasissutissanik nassiussinnginneq suliap ingerlanneranik akornusiisinnaavoq.

Piumasaqaataasut eqqortinneqarsimaneri misissorneqarsinnaavoq inuit allattorsimaffianni aamma akileraaruserisuni.

*§ 9-mut*

Aalajangersakkamut siunnersuummi nalunaarneqarpoq periarfissaasoq ingerlatseqatigiiffimmut licensimik tunniussisoqarsinnaanera, ingerlatseqatigiiffiup piumasaqaatigineqartut arlaqartut naammassisimassappagit. Piumasaatit tamarmik piffissami licensip atuuffigisaani tamarmi eqqortinneqassapput.

Siullertut pineqarpoq piumasaqaat ingerlatseqatigiiffiup aningaasaliissutinik ingerlatsivittut imaluunnit inuit namminneq pigisaattut Kalaallit Nunaanni angerlarsimaffeqartutut pilersinneqarsimanissaa.

Piumasaqaatip aappaani aktiaatileqatigiiffinnut aamma piginneqatigiiffinnut aamma aningaasaliissutinik ingerlatseqatigiiffinnut minnerpaamik ingerlatseqatigiiffiup aningaasaataasa affai pigineqassasut toqqaannartumik imaluunniit toqqaannanngitsumik inunnit ataasiakkaanit Kalaallit Nunaanni inuit allattorsimaffianni allassimasunit, tamakkiisumillu Kalaallit Nunaanni akileraartartunit. Inuit ataasiakkaat pineqartut akilersuijunnaarsimassanngillat, akiliisinnaajunnaaqqassanatik imaluunniit akiliisinnaajunnaalersutut suliarineqassanatik.

Inuup nammineq ingerlatseqatigiiffiutaa pineqarpat pingajuattut atuuppoq inuup nammineq ingerlatseqatigiiffiutaani peqataasut affaannit amerlanerusut inuussasut imaluunniit inunnit pigineqartussaasut Kalaallit Nunaanni inuit allattorsimaffianni allassimasut, tamakkiisumillu Kalaallit Nunaanni akileraartartut. Peqataasut pineqartut akilersuijunnaarsimassanngillat, akiliisinnaajunnaaqqassanatik imaluunniit akiliisinnaajunnaalersutut suliarineqassanatik. . Tamatuma saniatigut inuup ingerlatseqatigiiffiutaani minnerpaamik pigisat affaat toqqaannartumik imaluunniit toqqaannanngitsumik pigineqassapput inunnit Kalaallit Nunaanni inuit allattorsimaffianni nalunaarsorsimasut, Kalaallit Nunaannilu tamakkiisumik akileraartartut. Inuit ataasiakkaat pineqartut akilersuijunnaarsimassanngillat, akiliisinnaajunnaaqqassanatik imaluunniit akiliisinnaajunnaalersutut suliarineqassanatik.

Sisamaattut atuuppoq piumasaqaat aktiaatileqatigiiffiup imaluunniit piginneqatigiiffiup imaluunniit aningaasaliissutinik ingerlatseqatigiiffiup pigisaminut nalilinnut tamakkiisumik oqartussaassuseqarnissaa. Ingerlatseqatigiiffik akilersuijunnaarsimassanngillat, akiliisinnaajunnaaqqassanatik imaluunniit akiliisinnaajunnaalersutut suliarineqassanani.

Tallimaattut atuuppoq piumasaqaat aktiaatileqatigiiffinnik aamma piginneqatigiiffinnik piginnittut imaluunniit allatut aningaasaliissutinik ingerlatseqatigiiffik toqqaannartumik imaluunniit toqqaannanngitsumik ingerlatseqatigiiffimmi taasisinnaanerit affaannik affaannilluunniit amerlanerusunik Kalaallit Nunaanni inuit allattorsimaffianni nalunaarsorsimanissaat, tamakkiisumillu Kalaallit Nunaanni akilerartartuunissaat.

Naalakkersuisut qinnuteqartut qinnuigisinnaavaat paasissutissanik uppernarsaaqqullugit. Paasissutissanik nassitsisoqannginnera suliassamut akornutaasinnaavoq.

*§ 10-mut*

Imm. 1-imut

Imm. 1-imi siunnersuutigineqarpoq licensimik tunniussaqarsinnaanermi piumasaqaatitit aallaaviussasoq qinnuteqartup allaganngukkamik sillimaniarnermut pilersaarusiorsimanissaa, imaqartumik killiliussanik iliuusissanik ingerlatsinerni aalajangersimasuni licensimik tunniussisoqarneratigut neqeroorutigineqarniartunut atasunik. Ingerlatassanut tamanut ataasiakkaanut sillimaniarnermut pilersaarutinik suliaqartoqartarsimassaaq. Piumasaqaat naammassineqassaaq qinnuteqartup skabelonimik immersugassamik immersuineratigut, Naalakkersuisunit qinnuteqarnermik ingerlatsinermut atasumik suliaannik.

Assersuutigalugu tamatuma kingunerissavaa licensimik qinnuteqartup nannunik qaninnguuillutik takusassarsiortitsisarniartut sillimaniarnermut pilersaarusiortarnissaat, ilaatigut ingerlanniarneqartunut nalorninaatinik assigiingitsunik nalilersuiviusunik.

Aamma ingerlattarniakkanut suleqatigisat pingajuusut aqqutigalugit neqeroorutigineqartussanut sillimaniarnermut pilersaarutinik suliaqartoqartassaaq.

Imm. 2-mut

Sillimaniarnermut pilersaarusiaasoq licensimik tunniussisoqareerneratigut naqitanngorlugu kalaallisut aamma tuluttut nassaarineqarsinnaassaaq. Tamannalu assersuutigalugu takornariartitsisartup quppersagaani takusassiarineqarsinnaavoq..

Imm. 3-mut

Sillimaniarnermut pilersaarusiaq licensimik tunniussisoqarneratigut katitsigaassaaq nalorninaatinik nalilersuinertaqarluni iliuusissanullu pilersaarutitaqarluni, tak. ersarinnerusumik imm. 4-6-imut oqaaseqaatigineqartut.

Kinaluunniit aaqqissuussanik ingerlanneqartartussanik neqerooruteqartartoq maani kalaallit susassaqarfianni akisussaavoq sillimaniarnermut pilersaarusiami akuttunngitsumik nutartertarnissaannut. Takornariartitsisartup nammineq nalilersortassavaa qaqugukkut pisariaqalernersoq sillimaniarnermut pilersaarusiap nutarternissaanut, kisianni Naalakkersuisut tamatuminnga nakkutiginnipput, aalajangiisinnaallutillu tamatumunnga atasuni siunnersuummi § 14, imm. 1 naapertorlugu.

1. Tamanna assersuutigalugu pisariaqarsinnaavoq ingerlatsinerit imaqartarpata sammisassanik nutaanik nutaanik nalorninaateqarfiulersinnaasunik nammineq, imaluunniit pisut aalajangersimasut ingerlatsinerni aalajangersimasuni pissutissaqartilerpagu ingerlatsinermut atasumik iliuusissanik aaqqissuussisoqarnissaa.

Imm. 4-mut

Sillimaniarnermut pilersaarusiami ilaasassaaq nalorninaatinik nalilersuineq, peqataasunut immikkut siunnerfilersugaasoq nalorninaatinillu ingerlatani aalajangersimasuni nalilersuinernik imaqartoq. Tamatuma kinguneraa assersuutigalugu takusassarsiortitsisarnissanik kissaateqarnermi nannunik qanillattuinertalinnik, tigussaasumik nalilersuisoqartarnissaa nalorninaataasinnaasunik iliuusissamut tamatumunnga attuumassuteqartunik.

Nalorninaatinik – imaluunniit ulorianarsinnaasunik nalilersuineq takornariartitsinermi ingerlanneqartussami peqataasussanut ingerlatsinissaq sioqqullugu, allanneqarsimassallunilu ersarissumik aamma paasiuminartut oqaatsit atorlugit.

Ingerlatsinissamik piareersaasiorluni aaqqissuussinermi nalorninaatinik nalilersuineq tunngavigineqassaaq sulisorineqartussanik toqqartuinermi, tamatumani aamma angallassinermi aqutsisuusussanik, - rejselederinik - angalasoqalernerani, avatangiisini pissutsinik nalilersuinermi, atortussanik toqqartuinermi il.il. Tamanna assersuutigalugu kinguneqassaaq atortussat atorneqartussat pisariaqartinneqarsimasut ingerlatsinissamut, naleqquttuunissaat ingerlatassanut matumani pineqartunut.

Imm. 5-imut

Sillimaniarnermut pilersaarut upalungaarsimanissamut pilersaarummi ilaassaaq, nalorninaataasinnaasunik nalilersuinernik tunngaveqartunik ingerlatassamut namminermut, imaqassallunilu iliuusissat ulorianartorsiorluinnalernermi imaluunniit ajutoortoqarnerani pilersinneqartussat allaaserinerannik. Upalungaarsimanissamut pilersaarut imaqassaaq piumasaqaataasunut tunngasunik paasissutissanik, ilisineqartussanut, misilittakkanut aamma piginnaanernut, sulisuusuni ingerlatani akuusini, aamma qanoq ulorianartorsiornermi qisuariartoqassanersoq, tamatumanilu aamma attaveqaasersuuteqarnissat qanoq ittuunissaannik. Tassani tigussaasunik nalunaarneqarsimassapput sulisuusut qanoq iliornissaat pisuni nalorninartorsiorfiulersuni.

Imm. 6 -imut

Aalajangersakkamut siunnersuutip kinguneraa imm. 1-5 atuutinngimmat pisuni allatigut inatsiseqarfiusuni imaluunniit aalajangersimasunik ileqqoqarfiusuni, aqutsisunik sillimaniarnermi piumasaqataasunik ingerlatamut pineqarpiartumut atasunik, qinnuteqartullu malissallugit pisussaaffigisaanik.

Assersuutigalugu naleqqussinnaavoq Kalaallit Nunaannut nalunaarut nr. 1697 ulloq 11. december 2015-imeersoq umiarsuit isumannaatsumik angalasarnerannut il.il.

Imm. 7 -imut

Aalajangersakkamut siunnersuutip kinguneraa licensimik qinnuteqartup pisussaaffeqanngissinnaanera sillimaniarnermut pilersaarusiunnginnissamik, tak. imm. 1-5, siumoortumik / ilutigisaanik sanioqqutsinissamut qinnuteqarsimanikkut, Naalakkersuisut nalilerpassuk ingerlatsinermut atasunik nalorninaatinik qinnuteqartup neqeroorutaani soqanngitsoq.

*§ 11-imut*

Imm. 1-imut

Aalajangersakkamut siunnersuutaasumi nalunaarneqarpoq takornariartitsisartup suliffeqarfiutaata takornariartitsisarnermut inatsisip iluaniittup akisussaasutut sillimmasiinermik matussutissaateqassasoq, imaluunniit allatigut sillimmasiisimassasoq.

Siunnersuutip kinguneraa piumasaqaataammat takornariartitsisartup taarsiissuteqartussatut akisussaaffia sillimmasiinikkut matussutissaqassasoq, imaluunniit allatigut sillimmateqassasoq. Sillimasiineq imaluunniit allatigut qularnaveeqqusiissutaasoq ingerlatsinernut tamanut matussusiisinnaassaaq, takornariartitsinermik ingerlatsisuusup neqeroorutigisagaani.

Allatut ittumik sillimmasiineq assersuutigalugu pisinnaavoq kontumik aningaasanik imalimmik pilersitsineq, aningaaserivimmi qularnaveeqqusiineq imaluunniit danskit statsobligationiutaannik sillimmasiineq.

Sillimmasiinerit imaluunniit qularnaveeqqusiissutitut aaqqissuussinerit ilusissaat takornariartitsisartut kinaanerinik ingerlatsineranillu isiginiaalluni annertussusilerneqarsinnaapput ilusilersorneqarsinnaallutillu, matumanissaaq taarsiissuteqartussatut akisussaatitsisinnaanerup qanoq annertussuseqarnera, takornariartitsinikkut ingerlatassani neqeroorutiginiarneqartuni.

Imm. 2 -mut

Aalajangersakkamut siunnersuutip kinguneraa piumasaqaateqannginnera inuussutissarsiornikkut sillimmasiissutikkut allatigulluunniit qularnaveeqqusiisoqartussaannginneranik, imm. 1 naapertorlugu, tamatuma aaqqissuunnissaata ajornarfigisaani. Tamanna pissaaq sillimmasiisarfiit sillimmasiinissamik neqerooruteqarfiginngisaanni, takornariartitsinernut ingerlanneqartunut matussusiisinnaasunik, takornariartitsisartup neqeroorutiginiagaanut. Tamanna assersuutigalugu qimussertitsisarnernut atuussinnaavoq, inuussutissarsiornikkut sillimmasiisarfinni taamaattunik neqerooruteqanngippat.

Ilanngullugulu aamma imm. 1 atuutinngilaq periarfissaqanngippat allatigut aaqqissuussinikkut qularnaveeqqusiisoqarsinnaaneranut.

Licensimik qinnuteqartut takornariartitsisarnissamut Naalakkersuisunut uppernarsaatinik nassiussaqartussaapput, uppernarsaasunik periarfissaqanngitsoq inuussutissarsiornikkut sillimmasiisinnaanermut allatigulluunniit qularnaveeqqusiisinnaanermut takornariartitsinermut pineqartumut atatillugu, tamanna Naalakkersuisut piumasarippassuk, tak. siunnersuummi § 5, imm. 1. Tamatuma kinguneraa Naalakkersuisut taamaallaat pisariaqartissagaat uppernarsaatit Naalakkersuisut nalornissuteqassappata, takornariartitsisarnermut pineqartumut inuussutissarsiornikkut matumani sillimmasiisoqarsinnaanngitsoq, licensimut qinnuteqaammik suliaqarnermut atatillugu.

Imm. 3-mut

Naalakkersuisut ersarinnerusunik malittarisassiorsinnaapput immikkut ittunut sillimmasiisarnernut piumasaqaatinik imaluunniit qularnaveeqqusiisarnernut. Assersuutigalugu tamatumani pineqarsinnaapput takornariartitsinermik ingerlatsinerit immikkut ajoquserfiusinnaasutut nalorninaateqarsinnaasut, aamma assersuutigalugu piumasaqaateqarfiusinnaasut sillimmasiinikkut mattussutissaqartussatut, takornariartunik ajoqusinnginnissaat pillugu nussuisoqarneranut aningaasartuutinik allatigullu upalungaarsimanermut aningaasartuutinik matussutissaqartitsinissat.

*§ 12-imut*

Imm. 1-imut

Aalajangersakkatut siunnersuutigineqartoq akiligassiissuteqartarnermut tunngavoq, Naalakkersuisut aningaasartuutaannik pisortat qinnuteqaammut atasumik sullissinerannut, takornariartitsisarnermut ingerlatsisunut licensimut atatillugu, aamma inuussutissarsiutinut suliffinnik ingerlatsisunut allanullu susassaqartunut siunnersuummut attuumassuteqartunut, kiisalu pisortani suliat pillugit paasissutissinneqarnissamik piumasaqaateqartarnermut atasuni. Aalajangersakkami aamma ilaapput aningaasartuutit pisortat suliamik ingerlatsinerannut tunngasut, Inatsisartut inatsisaannik tunngavilimmik akuersissuteqartarnernut tunngatillugu.

Aalajangersakkamili eqqaaneqareersut saniatigut pineqarput licensit takornariartitsisarnermi takornariartitsisartunullu (license tunineqarsimasut) aamma inuussutissarsiutinik ingerlatsisut susassaqartullu allat. Inuussutissarsiutinik ingerlatsisut allallu, assersuutigalugit tassaasinnaasut inuit tigussaasut imaluunniit inatsisit naapertorlugit inuit malittarisassanit pineqartut siunnersuummi § 15 tunngavigalugu, qinnuteqartuunngitsut imaluunniit takornariartitsisartuunngitsut Inatsisartut inatsisaanni paasinninneq naapertorlugu.

Aalajangersakkami assersuutigalugit pineqarput sulianik ingerlatsinernut, nakkutilliinernut allatigut pisortat ingerlatsinerannut, sulianut atatillugu angalanernut, avataaneersunik siunnersortinut aamma siunnersortinut allanut il.il. aningaasartuutit. Ilaapputtaaq aamma sulianik paasisaqarumalluni piumasaqaatit sulianik ingerlatsisarnermut inatsimmik tunngaveqartut, sulianik ingerlatsineq pineqartutut ittoq pisortat siunnersuut una naapertorlugu ingerlatsisarnerannut qanittuummat.

Aningaasartuutit suulluunniit akiligassiissutigineqarsinnaapput akitsuutitut, tamanna Naalakkersuisunit suliarineqartunut naapertuukkaangat. Aalajangersakkami matumani pisinnaatitsinermik tunngaveqartumik akitsuutinik akiligassiisoqarsinnaanngilaq Naalakkersuisut sulianik ingerlatsinernut pisortallu ingerlatsinerannut aningaasartuutaasimasut suliami pineqartumi sinnerlugit.

Akitsuut paasineqassaaq akiliutitut aalajangersimasumik annertussusilittut, pisortat suliamik ingerlatsineranni pisortanit missingersuunneqartunik tunngavilittut.

Pisortat suliamik suliaqarnerannut akiliut pisinnaavoq nalunaaquttap akunneranut akigititamik tunngaveqartumik piffissamut atorneqarsimasumut, suliamik ingerlatsinermi pisortallu suliamik suliaqarneranni, matumani aamma assersuutigalugu nakkutilliinermik ingerlatsineq licensimik tunniussisoqareerneratigut.

Imm. 2-mut

Aalajangersakkamut siunnersuummi Naalakkersuisut pisussaatinneqarput ersarinnerusunik malittarisassiornissamut naatsorsuisarnerni tunngaviusussanut atatillugu, aningaasartuutinut akiligassiisarnermi periaasissamut, akiliuteqartussamut ilisimatitsisarnermut, akiliinissamut piffissaliussanut, ernianut piffissaq eqqorlugu akiliinngitsunut kiisalu akitsuutit annertussusissaannut.

*§ 13-imut*

Imm. 1-imut

Siunnersuutigineqarpoq Naalakkersuisut takornariartitsisartunik Inatsisartut inatsisaannik tunngavilimmik nakkutilliisuunissaat, malittariassat Inatsisartut tunngavillit aallaavigalugit.

Aalajangersakkamut siunnersuutip taamaasilluni nalunaarpaa Naalakkersuisut nakkutilliisutut oqartussaanerat. Naalakkersuisut nakkutigisaraat takornariartitsisartut Inatsisartut inatsisaanni aalajangersakkanik malinninnerat. Naalakkersuisut ilanngullugu aamma nakkutigaat ingerlatsinerit allat Inatsisartut inatsisaani ilaasut. Eqqaaneqartup kingulliup kinguneraa Naalakkersuisut nakkutilliinissamut periarfissaat annertuujusoq tunngasuusorlu Inatsisartut inatsisaanni pineqartunut tamanut.

Aalajangersagaq isigineqassaaq atasumik siunnersuummi § 14, imm. 1 aamma 2 -mut, taamalu Naalakkersuisut ilaatigut peqqussuteqarsinnaallutik nakkutilliisutut suliassanik tunngaveqartunik.

Imm. 3-mut

Aalajangersakkamut siunnersuutaasoq naapertorlugu takornariartitsisartut Naalakkersuisunit peqqunneqarnermikkut paasissutissanik pisariaqartunik Naalakkersuisunut ingerlatitsisussaapput, Naalakkersuisut pisortatut eqqartumik sullissisinnaaqqullugit, matumanissaaq ingerlatsinernik siunnersuut naapertorlugu nakkutilliillutik. Naalakkersuisut aalajangersinnaavaat paasissutissat tunniunneqartussat qanoq aaqqissuussamik tunniunneqarnissaat. Takornariartitsinernik ingerlatsisartoq peqqussummik nalunaarfigineqartoq pisussaavoq piffissaq Naalakkersuisut tunniussaat qaangiutsinnagu paasissutissanik ingerlatitsinissamut, paasissutissallu Naalakkersuisut ujartugaat tunniullugit.

Aalajangersagaq isigineqassaaq atasumik siunnersuummi § 17, imm. 1, nr. 5-imut, akiliisitsissummillu pineqaatissiisoqarsinnaalluni paasissutissat tunniunneqartussat tunniunneqanngippata.

*§ 14-imut*

Imm. 1-imut

Aalajangersakkamut siunnersuummi nalunaarneqarput peqqussutinut malittarisassat. Inatsisartut inatsisaannik eqqortitsinnginneq, malittarisassanik Inatsisartut inatsisaannik matuminnga tunngavillit imaluunniit licensimi atugassarititaasut kinguneqarsinnaapput peqqussuteqartoqarneranik, aalajangersakkanik imaluunniit atugassarititaasunik malinnittoqarnissaanik. Peqqussuteqartoqarsinnaavoq takornariartitsisartunut.

Takornariartitsisartoq peqqussummik nalunaarfigineqartoq pisussaaffeqarpoq Naalakkersuisut piffissaliussaat qaangiutsinnagu pissutsit pineqartut iluarsiivigissallugit, imaluunniit malitarisassat Inatsisartut inatsisaannik tunngavillit malinneqanngitsut imaluunniit licensimi namminermi atugassarititaasut iluarsisassat iluarsiivigissallugit.

Aalajangersagaq taanna isigineqassaaq atasumik siunnersuummi § 16, imm. 1, nr. 4 -mut, taamalu eqqartuussinikkut akitsuummik akiligassiisoqarsinnaalluni Inatsisartut inatsisaanik, malittarisassanik Inatsisartut inatsisaannik tunngavilinnik imaluunniit licensimi atugassarititaasunik malinninnginnikkut.

Imm. 2-mut

Aalajangersakkamut siunnersuut naapertorlugu takornariartitsisartup Naalakkersuisunit peqqussuteqarfigineqarnermigut paasissutissat nalunaarutigisussaavai pisariaqartinneqartut Naalakkersuisut eqqortumik pisortatut suliassamik suliaqarnissaannut atasut, matumani aamma nakkutilliinermut ingerlatsinernut siunnersuummik tunngaveqartunut. Naalakkersuisut aalajangersinnaavaat paasissutissat qanoq ilusilerlugit tunniunneqassasut. Takornariartitsisartoq peqqussummik nalunaarfigineqartoq pisussaavoq Naalakkersuisunit piffissaliussap iluani paasissutissanik tunniussinissamut.

Aalajangersagaq isigineqassaaq atasumik siunnersuummi § 16, imm. 1, nr. 4 -mut, taamalu akitsuummik pineqaatissiinikkut akiliisitsisoqarsinnaalluni, paasissutissanut tunngasunik peqqussutigineqartoq malinneqanngippat.

Imm. 3 -mut

Aalajangersakkamut siunnersuut Naalakkersuisunik periarfissaqartitsivoq aalajangiisinnaanermut takornariartitsisarnermut licensimik tunniunneqarsimasumik utertitsisinnaanermut, takornariartitsisartup Naalakkersuisunit nalunaarutigineqartut peqqussutaasut naammassinngippagit. Akuersissummik utertitsinissamik aalajangerneq Naalakkersuisunit naliliinermik tunngaveqassaaq, matumani aamma isiginiarlugu peqqussummik unioqqutitsinerup annertussusia. Naalakkersuisut assersuutigalugu aalajangersinnaapput aatsaat licensimik utertitsisoqassasoq takornariartitsisartup suli uteqqiasumik peqqussutaasut siunnersuut manna naapertorlugu ingerlanneqartut malittanngippagit.

Imm. 4 -mut

Aalajangersakkamut siunnersuutip Naalakkersuisut periarfissaqartippai licensimik tunniussisimanerup utertinneqarneranik tamanut nalunaaruteqarnissamut, tak. imm. 3.

*§ 15-imut*

Aalajangersakkamut siunnersuummi Naalakkersuisut pisinnaatinneqarput ersarinnerusunik malittarisassiornissamut, inuussutissarsiornikkut suliffeqarfiit taamaallaat ingerlanneqarsinnaasut sumiiffinni aalajangersimasuni, piffissani ersarinnerusunik aalajangersagaasuni imaluunniit immikkut ittunik atugassarititaasunik eqqortitsisoqartarneratigut.

Aalajangersakkami ilaapput suulluunniit inuussutissarsiornikkut ingerlatsinerit, takornariartitsinerinnaanngitsut.

Aalajangersakkamut siunnersuutaasumi aammattaaq Naalakkersuisut aqqutissaqartinneqarput ersarinnerusunik malittarisassiornissanut sumiiffinnut pineqartutut ittunut isersinnaatitaaneq pillugu. Aalajangersakkamut siunnersuut siunnerfeqarpoq sumiiffinnut aalajangersimasunut angalaarsinnaanermut uninngaarsinnaanermullu.

Taamaasilluni aalajangersagaq marlunngorlugu avitaavoq aqutsillunilu inuussutissarsiutinik ingerlatsinernik aammalu sumiiffinni angalaarsinnaanernik.

Aalajangersakkami aallaaviuvoq Naalakkersuisut pisinnaatinneqarnerat sumiiffimmut atatillugu ersarinnerusunik malittarisassiorsinnaanermut, kisiannili aallaavittut kommunit taakkuussapput aallartitsisartussat siunnersuuteqartarnikkut assersuutigalugu sumiiffiit ersarinnerusut suut kommunimi pineqartumi immikkut ittunik illersuinernik aaqqissuussivigineqartariaqartut, immikkullu ittunik atugassaqartitsiviusariaqartut, immikkut malittarisassanik piumasaqaatitut inuussutissarsiornikkut ingerlatsisoqarsinnaaneranut, imaluunniit angalaartoqarsinnaaneranut sumiiffimmilu uninngaartoqarsinnaaneranut.

Malittarisassiortarnikkut inuussutissarsiornermik ingerlatsisoqarsinnaanera taamaallaat sumiiffinni aalajangersimasuni ingerlanneqartarsinnaassasoq, angalaartarnerit uninngaartarnerillu killeqartut ingerlanneqarsinnaassasut paasineqassaaq zone-nik taaneqartunik aaqqissuussilluni aaqqissuussisinnaanertut. Assersuutigalugu matumani pineqarsinnaapput zone-nik assigiinngitsunik aaqqissuussinerit inuussutissarsiornermut sammititaasut imaluunniit angalaarfiusinnaasut. Assersuutigalugu pineqarsinnaapput zone-t qorsuusut killilersuiviunngitsut, zone sungaartoq immikkut piumasaqaateqarfiusoq atugassaqartitsiviusorlu, kiisalu zone aappalaartoq inerteqquteqarfiulluinnartoq inuussutissarsiortoqarsinnaaneranik, aamma / imaluunniit angalaarsinnaanermik uninngaarsinnaanermillu.

Ersarinnerusunik malittarisassiorsinnaanermut killilersuutinik angalaarsinnaanermut aamma uninngaarsinnaanermut imaqartunik sumiiffinni aalajangersimasuini taamaallaat atuutinngilaq zone-ni aalajangersimasuni, takornariartitsinerup imaluunniit inuussutissarsiornerup killeqarfigisaani. Taamaasilluni pisariaqanngilaq ataqatigiinnissaat zone-t assigiinngitsut, inuussutissarsiorfiusinnaasut, killeqartumik angalaarfiusinnaasut imaluunniit uninngaarfiusinnaasut. Taamaasilluni periarfissaqarpoq aalajangersaasinnaanermut zone-nik angalaarsinnaanermik uninngaarsinnaanermillu killilersuiviusunik, kisiannili assigisaanik killilersuiviunngitsunik imaluunniit inuussutissarsiorsinnaanermut malittarisassaqanngitsunik. Assersuutigalugu peqarsinnaavoq isiginiartariaqartunik, oqariartortunik angalaarsinnaanerup uninngaarsinnaanerullu killeqarnissaannik sermersuarmi, kisiannili assigisaanik inuussutissarsiorsinnaanermik killiliinngitsunik.

Malittarisassaqarneratigut inuussutissarsiornikkut ingerlatsisinnaanermut imaluunniit angalaarsinnaanermut uninngaarsinnaanermullu piffissani aalajangersimasuni, paasineqassaaq assersuutigalugu inuussutissarsiutigalugu aalisartoqarsinnaasoq imaluunniit piniariartoqarsinnaasoq piffissat aalisarfiusartut imaluunniit piniarfiusartut avataanni, imaluunniit immikkut uumasunik isiginiaalluni imaluunnit pinngortitamik isiginiaanermik peqquteqartunik.

Malittarisassiornikkut inuussutissarsiornerup imaluunniit angalaarnerup aamma uninngaarnerup taamaallaat pisarsinnaanissaannik atugassarititaasut immikkut ittut isiginiarnerisigut, assersuutigalugu paasineqarsinnaapput immikkut ittunik piumasaqaatit sillimaniarnermut, sillimmasiisarnermut, atuisinnaaneq imaluunniit inerteqquteqarsinnaaneq atortorissaarutinik aalajangersimasunik imaluunniit inuit najuussinnaasut amerlassusissaannik aalajangersaanerit sumiiffimmut tunngasut, inuussutissarsiornermi imaluunniit angalaarnermi uninngaarnermilu.

Malittarisassat aalajangersakkamik tunngavilimmik pilersinneqartut aaqqissuunneqartussaapput inuussutissarsiornermut aamma avatangiisuinut inatsisit atuuttooreersut naapertorlugit, soorluttaaq isiginiaasoqassasoq sanaartukkanik arsaarinnittoqannginnissaa. Taamaattumik inerteqquteqarnerit inuussutissarsiornermik ingerlatsisinnaanermut, imaluunniit angalaarsinnaanermut uninngaarsinnaanermulluunniit taamaasilluni naatsorsuutigineqarpoq aallaaviusutut inuussutissarsiutit pioreersut ingerlatsinerisa ilagisaattut, sumiiffimmi pilersinneqarsimasutut. Immikkut ittutigut malittarisassiortoqarsimassappat inuussutissarsiutaareersunut atortinneqalersussanik, tamatuma ilutigisaanik malittarisassiortoqartariaqassaaq immikkut akuersissuteqartoqarsinnaaneranik, taamalu naapertuutinngitsumik inuussutissarsiutinut pioreersunut allalluunniit pisinnaatitaaffiinut pissusissamisuunngitsunik akuleruttoqaqqunagu.

Malittarisassat aalajangersarneqartut killeqartumik sumiiffimmiissinnaanermut uninngaarsinnaanermullu sumiiffinni aalajangersimasuni, pisartussaapput Kalaallit Nunaata nunat tamalaat akornanni pisussaaffiinut naapertuuttunik, matumani aamma Europami inuit pisinnaatitaaffiinut isumaqatigiissummut, - Den Europæiske Menneskerettighedskonvention (EMRK). Killilersuinerit angalaarsinnaanermik aamma uninngaarsinnaanermik sumiiffinni pineqartuni, akerliusariaqanngilaq pissutsinik akornusersuinissanut, kiisalu killilersuinerit illersugaannut namminernut. Taamaasillunilu malittarisassiornerni atsikkutigiissaarisoqartarnissaa isiginiarneqartariaqarluni. Ilanngullugulu malittarisassat aamma imaqartariaqarput immikkut sanioqqutsisinnaanermut periarfissanik, kiisalu nalunaarsuutinik ilaqarluni angalaarsinnaanerup uninngaarsinnaanerullu killeqartup sumiiffimmi killeqartumi pisinnaaneranut tunngasunik. Immikkut akuersissuteqarsinnaanermut periarfissaqartitaaneq, assersuutigalugu imaqartoq inuk immikkut naliliisoqareerneratigut akuerineqarsinnaassasoq angalaarnissamut uninngaarsinnaanermullu sumiiffimmi, immikkut ilaqutariit inuunerannik, aningaasaqarnermi isiginiagassanik imaluunniit allatigut pissutsinik tunngaveqartunik.

Imm. 2 -mut

Siunnersuutigineqarpoq malittarisassat aalajangersarneqartut imm. 1, tunngavigalugu akerliussanngitsut kommunimi pilersaarummut, nunamut tamarmut pilersaarusiornermut inatsimmut imaluunniit inatsisinut allanut, malittarisassanik aalajangersaasunut sumiiffinnut aalajangersimasunut ingerlaarsinnaanermut, imaluunniit inuussutissarsiutigalugu ingerlatsinerit taamaallaat sumiiffiit ilaanni aalajangikkani ingerlanneqarsinnaanerannut, piffissami immikkut aalajangiivigineqartuni, imaluunniit atugassarititaasut immikkut ittut iluanni.

Tamatuma kinguneraa isiginiarneqarnissaat kommuninut pilersaarutit il. il. atuuttut, zone-nut immikkoortitserinernik imaluunniit angalaarsinnaanerit, uninngaarsinnaanerit imaluunniit inuussutissarsiornermik ingerlatsisinnaaneq pillugit aalajangersaavioreersut, aammalu malittarisassat Inatsisartut inatsisaat naapertorlugu aalajangersagaasut matumani tunuartassasut. Tamanna assigisaanik aamma atuuppoq inatsisinut allanut atasumik, aqutsisunnut angalaartarnernik killeqartunik uninngaartarnernillu sumiiffimmi illersuiniarnernik tunngaveqartuni.

Aalajangersakkamik isiginiaaneq taamaasilluni qularnaarissaaq inatsisiliortoqannginnissaanik akerliusunik kommunit namminerisamik aalajangiisinnaanerannut, sumiiffinnut atasuni imaluunniit inatsisinut allanut atasuni.

*§ 16-imut*

Imm. 1-imut

Aalajangersakkamut siunnersuummi nalunaarneqarpoq pisuni qanoq ittuni Kalaallit Nunaanni Pinerluttulerinermut inatsimmik tunngaveqartunik akiliisitsisoqarsinnaanersoq pillugu.

Aalajangersakkami pisinnaatitsisoqarpoq akitsuummik pineqaatissiisinnaaneq, pineqartumut,

1) takornariartitsinernik neqerooruteqartumut imaluunniit ingerlatsisumut § 3, imm. 2 naapertorlugu licensimik peqanngitsumut.

Takornariartitsinermik ingerlatsisarnermut piumasaqaataavoq licensimik - akuersissummik tunniussaqartoqarsimanera. Aalajangersagaq aalajangiisuuvoq Inatsisartut inatsisaata siunertaanut atuuffianullu, aamma taamaallaat takornariartitsinermik ingerlatsisoqarsinnaasoq licensimik -akuersissummik nalunaaruteqartoqarsimappat.

2) Licensimut atatillugu Inatsisartut inatsisaannik tunngavilimmik atugassarititaasut unioqqutinneqarpata imaluunniit malittarisassat Inatsisartut inatsisaannik tunngavilimmik suliaasut unioqqutinneqarpata, imaluunniit licensimut atugassarititaasut unioqqutinneqarpata.

Aalajangersagaq qularnaarissaaq ingerlatsinerit pisassasut siunnersuummi siunnersuummi siunertaasutut.

3) Eqqunngitsunik imaluunniit paatsiveerusaataasunik paasissutissiisumut pisortat pissaannut paasissutissanut atatillugu § 5, imm. 1 naapertorlugu.

Aalajangersagaq isigineqassaaq atasumik pisariaqarmat licensimut qinnuteqaammik suliaqarnermut atasumik siunnersuummik tunngavilimmik nakkutilliisoqarnissaa, paasissutissat pisariaqartut tamarmik eqqortumik nalunaarutigineqartarnerannik.

4) Peqqussutigineqartunik nalunaarutigineqartunik § 14, imm. 1-2 naapertorlugit malinninngitsoq.

Aalajangersagaq isigineqassaaq atasumik pisariaqartoq pisortat suliassaminnik suliarinninnerannut Inatsisartut inatsisaat una tunngavigalugu peqqussutit tunniunneqartut malinneqartarnissaat. Peqqussutit malinneqanngitsut akitsuummik akiliisitsineq kingunerisinnaavaat.

Imm. 2-mut

Siunnersuutigineqarpoq Inatsisartut inatsisaata imaluunniit malittarisassat Inatsisartut inatsisaannik tamatuminnga tunngavillit akiliisitsisoqarnissaanik inassuteqarsimatillugu akiliisitsissutissaq inatsisit naapertorlugit inummut Kalaallit Nunaanni Pinerluttulerinermut inatsit naapertorlugu pineqaatissiisoqarsinnaasoq.

Taamaasilluni aalajangersakkami nalunaarneqarpoq pineqaatissiisoqarsinnaasoq ingerlatseqatigiiffinnut il.il. (inatsisit naapertorlugit inunnut) pinerluuteqarsimanermut akisussaanermut Kalaallit Nunaanni Pinerluuteqarsimanermut inatsimmi kapitali 5-imi malittarisassat naapertorlugit. Tamanna aamma atuuppoq aalajangersakkanik suliaqartoqarpat imm. 4-mi eqqaaneqartunik, taakkualu akiliisitsisinnaaneq aalajangerpassuk, akiliisitsissutissaq inatsisit naapertorlugit inummut pineqaatissiissutaasinnaasoq Kalaallit Nunaanni Pinerluttulerinermut inatsimmi maleruagassat tunngavigalugit.

Imm. 3 -mut

Aalajangersakkamut siunnersuut pisinnaatitsivoq peqqussutinut pilersinneqartunut § 6, § 11, imm. 3, aamma § 15 pineqaatissiisoqarsinnaasoq akitsuummik akiliisitsinikkut Kalaallit Nunaanni Pinerluttulerinermut Inatsit naapertorlugu.

Imm. 4 -imut

Aalajangersakkami pisinnaatitsissummi nalunaarneqarpoq Inatsisartut inatsisaannik imaluunniit malittarisassanik inatsimmik tunngaveqartunik unioqqutitsinikkut arsaarinnittoqarsinnaasoq Kalaallit Nunaanni Pinerluttulerinermut inatsimmi malittarisassat naapertorlugit. Arsaarinninneq aamma inatsisit naapertorlugit inummut tutsinneqarsinnaavoq. Arsaarinnissutaasut nunatta karsianut iluaqutissanngortinneqassapput.

Imm. 5 -imut

Aalajangersakkap kinguneraa akitsuutit akilerneqartut Inatsisartut inatsisaanni maleruagassat naapertorlugit, imaluunniit malittarisassat Inatsimmik tunngaveqartut naapertorlugit akilerneqartut nunatta karsianut nakkartinneqartassasut.

*§ 17-imut*

Imm. 1-imut

Aalajangersakkamut siunnersuutikkut piffissaliisoqarpoq qaammatinik 6-inik aalajangiinerup eqqartuussivinnut suliassanngortinneqarsinnaaneranut.

Aalajangersakkamut siunnersuut atortinneqassaaq suliassanngortitsinernut aalajangiinernik namminernik, matumani aamma assersuutigalugu aalajangiinerup misilinneqarneranut sunniutaanulluunniit, aamma taarsiivigineqarnissamik sulianut, akiliisitsissutissanut allanut imaluunniit piumasaqaatinut imaluunniit aalajangiinernut atasuni.

Piffissaliineq naatsorsorneqassaaq illuatungiusup aalajangiineq pillugu ilisimatinneqarfianiit. Aalajangiineq tamanut saqqummiussaasimappat, naammagittaalliorsinnaaneq naatsorsorneqassaaq ullormut tamanut saqqummiiviusumiit. Piffissaq naammagittaalliorfiusinnaasoq arfininngornikkut naappat, piffissaliussaq ulluinnarmut siullermut sivitsorneqassaaq.

Imm. 2-mut

Aalajangersakkamut siunnersuutip kinguneraa suliat imm. 1 tunngavigalugu Kalaallit Nunaanni Eqqartuussivimmi suliassanngortitat suliaqarfittut siullertut isigineqarnissaat.

Imm. 3 -mut

Aalajangersakkap aalajangerpaa aalajangiinermik eqqartuussivinnut suliassanngortitsineq ingerlaannartumik malittarisassamik atortuulersitsinermik kinguneqartanngitsoq, Naalakkersuisut allatut aalajangiinngippata. Eqqartuussivinnut suliassanngortitsineq aalajangiinermik ingerlaannartumik atortuulersitsinermik kinguneqassappat aalajangiineq aatsaat atortuulissaaq suliami aalajangiisoqareeraangat, imaluunniit aalajangiinermik allannguisoqarpat, imaluunniit suliassaq itigartinneqarpat, utertinneqarpat imaluunniit allatut atorunnaarpaat. Ingerlaannartumik aalajangiinerup atortuulersinnaaneranik nalilersuinermi ilaatigut isiginiaasoqarsinnaavoq aalajangiineq pitsaanngitsunik kinguneqarsinnaanersoq licensimik qinnuteqartumut takornariartitsinermut, imaluunniit takornariartitsisartumut licensimik itigartinneqarsimasumut. Taamaattumik aalajangersagaq ikkunneqarpoq periarfissiiumalluni suliamik eqqartuussivinni suliaqarneq takornariartitsisartumik aningaasatigut eqquisinnaanersoq pinngitsoorniassallugu, assersuutigalugu akiliisinnaajunnaarnikkut, akilersuiunnaarnikkut imaluunniit akiliisinnaajunnaartutut suliarineqarnermik.

*§ 18-imut*

Imm. 1-imut

Siunnersuutigineqarpoq Inatsisartut inatsisaat atortuulissasoq ulloq 1. januar 2025.

Imm. 2-mut

Aalajangersakkap imm. 2-ani aalajangiunneqarpoq Inatsisartut inatsisaat 1. januar 2027 tikillugu takornariartitsinernut inatsisinik malinnilluni Inatsisartut inatsisaata atortuulernerani ingerlatsisunut atortinneqassanngitsoq.

Aalajangersakkamut siunnersuutaasup kinguneraa inuussutissarsiortut aaqqissuussisimasut inatsisit iluanni takornariartitsisinnaanerminnik inatsisit atuuttut iluanni, licensinik suliaqartarnerit piffissamik atuiffiusarnerisa kingunerisaanik annaasaqassanngitsut piffissami 1. januar 2025-imiit licensimik nalunaaruteqartoqarnissaata tungaanut.

Ilanngussaq 1

**Tusarniaanermut atatillugu allakkiaq**

Siunnersuut tamanut ammasumik tusarniaassutigineqarpoq piffissami ...

Siunnersuut toqqaannartumik kattuffinnut aamma suliffeqarfinnut nassiunneqarpoq

**Suliffeqarfik X allappoq:**

…

…

…

*Naalakkersuisoqarfiup oqaaseqaatai:*

…

…

..